Mi smo brana bezakonju pre advokata, tužilaca, sudija… nalaze se policajci ! – Sindikat srpske policije\nNaslovna /Autorski tekstovi/Mi smo brana bezakonju pre advokata, tužilaca, sudija… nalaze se policajci !\nUbistvo advokata Dragoslava Ognjanovića snažno je odjeknulo u celoj Srbiji. Naime, pre dva dana u večernjim časovima na Novom Beogradu u pasažu zgrade gde je živeo sa suprugom i desetomesečnom ćerkom, sa više od pet hitaca usmrćen je poznati advokat kojom prilikom je ranjen i njegov 26-godišnji sin iz prethodnog braka koji je sa ocem bio u društvu. Pre advokature Ognjanović je `90. godina radio u policiji kao inspektor na suzbijanju krvnih delikata.\n„Advokatska profesija je deo pravosudnog sistema i napad na advokata ujedno napad na pravosudni sistem“, zvanično je saopšteno iz Društva sudija Srbije.\nAdvokati su danas stupili u sedmodnevni štrajk, iz Advokatske komore Srbije i Advokatske komore Beograda mogle su se čuti reči: „Pogođeni smo ali ne i zastrašeni, mi nemamo pravo na strah“.\nUdruženje tužilaca nakon ubistva advokata oglasilo se apelom kako je bezbednost uslov za vladavinu prava.\nNesporno je da Ministarstvo unutrašnjih poslova preduzima sve mere i radnje iz svoje nadležnosti u cilju rasvetljavanja ovog svirepog ubistva, za to vreme pojavili su se mnogi stručnjaci i analitičari, a slobodno možemo reći i teoretičari zavere koji ne samo da dezinformišu javnost, unose nemir i paniku među građane i stvaraju veštačku atmosveru straha; već otežavaju rad policije i pravosudnih organa pre svega tužilaštva. Svi imamo jedan cilj, a to je otkrivanje svih okolnosti i učinioca ovog svirepog ubistva i privođenje pravdi uz adekvatnu sankciju.\nSindikat srpske policije ukazuje na činjenicu da je napad na policijske službenike koji su prva brana borbe protiv svih vidova kriminala i korupcije nedopustivi i apelovali smo nebrojeno puta kada su se dešavali napadi na policajce koji su za posledicu imali teške telesne povrede i smrtni ishod, da je potrebna snažna reakcija društva, a pre svega pravosudnih organa. To je indikator na koji je potrebno odmah reagovati i iz svih raspoloživih sredstava uzvratiti udarac kriminalu i korupciji, jer mi smo brana bezakonju iza nas nalaze se advokati, tužioci, sudije, građanke i građani, državni funkcioneri… Ukoliko napadi i ubistva pre svega policijskih službenika proteknu bez adekvatne reakcije države i društva u celini uključujući i sve komore, udruženja, društva i sl. organizacije onda je sasvim logičan sled događaja da neman neće stati nego će se osnažiti i želeti dalje i više… Ujedno apelujemo na medije i podsećamo da prilikom izveštavanja poštuju etiku i kodeks profesije novinara te objektivno izveštavaju i objavljuju proverene informacije, bez glorifikacije kako bi na čitaoce ostavili dodatni utisak. Posebno ukazujemo na činjenicu gde se pridaje medijska pažnja upravo kategoriji ljudi čija prošlost je devijantna kroz razne emisije, rijalitije i druge emisije zabavnog karaktera, čime se omladini šalje pogrešna poruka i doprinosi narušavanju moralnih vrednosti kod najosetljivije populacije stanovništva, a koja predstavlja budućnost našeg društva.\nSlažemo se sa Udruženjem tužilaca Srbije, nema vladavine prava bez bezbednosti i poručujemo – policajac je stub bezbednosti, tužioci tražite pritvor i stroge kazne prilikom napada na policajce!\nSlažemo se sa Društvom sudija Srbije napad na advokata je napad na pravosudni sistem, ali i tražimo da u skladu sa zakonom postupaju i osuđuju napadače i ubice na policajce, da se ne libe odrediti pritvor u fazi istrage jer jedno je sigurno ako brana popusti a policajac je brana svi smo ugroženi!\nAdvokatska komora Srbije i Beograda su izgubile jednog velikog pravnika, jednog vrhunskog stručnjaka krivičara, ovaj gubitak je nenadoknadiv.\nSindikat srpske policije upućuje iskreno saučešće porodici.\nNa samome kraju želimo istaći da će pravda i pravo pobediti, da će dobro nadjačati zlo, da građani imaju poverenja u svoju policiju i puste je da obavi ono što je njen posao a to je pronalazak i privođenje pravdi ubice.\n30 jula, 2018 u 8:21 pm\n30 jula, 2018 u 9:20 pm\n30 jula, 2018 u 10:13 pm


Direktor za Evropu Civil rights defenders Goran Miletić kazao je danas da očekuje reakcije Saveta Evrope povodom usvojenih izmena i dopuna Krivičnog zakona kojom se uvodi doživotna robija za najteža krivična dela.\nMiletić je novinarima na Danima prava jugoistočne Evrope u Beogradu kazao da mu se čini da „ukoliko sve završi pred Ustavnim sudom i on ne reaguje, da očekuje da će onda reagovati Evropski sud za ljudska prava“.\n„Onaj deo oko nade za osuđenike, šta god mislili individualno, emotivno i tako dalje, kada nekom uskratite nadu to predstavlja kršenje člana 3. Evorpske konvecije o ljudskim pravima„, rekao je Miletić i dodao da je taj sud već protumačio situacije slične navedenoj.\nOn je kazao da se „boji da kada to stigne do Evropskog suda za ljudska prava da će Srbija morati da izmeni taj član Zakona.\n„To je moje shvatanje koliko vidim prema onome što postoji kao praksa, opet postoji mogućnost da Evropski sud promeni u nekim slučajevima praksu, ali ja ne vidim nikakve nove razloge u slučaju Srbije“, kazao je Miletić.


Koji grad je rekorder, a ko je podbacio u vakcinaciji | MediaPortal.rs\nKoji grad je rekorder, a ko je podbacio u vakcinaciji\nDirektor Kancelarije za e-Upravu Mihaila Jovanovića rekao je da je do sada u Srbiji dato tri miliona 830.000 doza vakcina, od toga je dva miliona i 170.000 prvih doza, a milion i 660 drugih doza, dok se milion i 380 hiljada računa kao imunizovano. Beograd, Niš i Užice prešli 50 posto vakcinisnih, naglasio Jovanović.\nMihailo Jovanović rekao je da je do sada u Srbiji dato tri miliona 830.000 doza vakcina, od toga je dva miliona i 170.000 prvih doza, a milion i 660 drugih doza, dok se milion i 380 hiljada računa kao imunizovano.\nJovanović je naveo da ne postoji definicija kada se stiče kolektivni imunitet. Dodaje da je cilj da se prvo dođe do 50 posto imunizovanih iznad 18 godina, a onda da se imunizuje tri miliona građana.\n"Vakcinacija se nastavlja odličnom dinamikom. Građanima je na raspolaganju kako žele da se vakcinišu, mogu da se prijave preko sajta e-uprave, ili da odu na punkt i da se vakcinišu bilo kojom vakcinom bez zakazivanja", istakao je Jovanović.\nDodao je da u Beogradu imamo 500.000 revakcinisanih, a tri grada prešlo je 50 posto vakcinisanig, pored Beograda je tu Niš i Užice.\nNaveo je da ispod 20 posto vakcinisanih imaju gradovi Tutin, Novi Pazar, Žagubica, ali se i u njima radi s predsednicima opština i oni će vrlo brzo preći te procente.\n"Stalna je komunikacija sa gradonačelnicama. Mobilne ekipe su na terenu i za one nepokretna. Potrebno je puno aktivnosti na terenu", rekao je Jovanović.\nNapomenuo je da je odličan rezultat vakcinacije u tržnim centrima. Trenutno se vakcinacija odvija u šest tržnih centara, a kako kaže, za nekoliko dana vakcinisano je 6.000 ljudi.\n"Građani vole posle radnog vremena, da dođu da se vakcinišu, bez zakazivanja. Može da se bira vakcina", naveo je Jovanović i najavio da se razmišlja o otvaranju dva punta za vakcinaciju u tržnim centrima Delta i Roda .\nPrema njegovim rečima, hrabri to što opada broj hospitaliovanih, trenutno je oko 3.800 ljudi na bolničkom lečenju.\n"Spustili smo brojke ispod 1.000 zarađenih dnevno, a težimo da se spustimo ispod 100", naveo je Jovanović.\nNeka sto pre prodje vakcinacija i postigne se ta kolektivna imunizacija koja nam je svima preko potrebna da se vtatimo normalnom zivotu,a gradjane Pazara i Sjenice bi zamolila se i oni ponasaju malo odgovornije i trezvenije po pitanju vakcinacije ,i treba da se kao ostali gradjani vakcinisu, jer vakcina nam je ostala jedino oruzje u borbi protiv corone, naravno uz preventivne mere kao i pravilan nacin zivota,fizicka aktivnost,vezbe, treninzi,dobra ishrana sa puno vitamina ,minerala,fosfata i provereni suplementi npr.medicinske gljive agarikus i cordiceps, jer sve to odrzava , podize energiju i imunoloski sistem…


Javni poziv za Programski konkurs za unapređenje položaja osoba sa invaliditetom\nAutor : eBelaCrkva Jan 10, 2019\nVlada Republike Srbije, Ministarstvo za rad, zapošljavanje, boračka i socijalna pitanja, Sektor za zaštitu osoba sa invaliditetom raspisao je Javni konkurs za podnošenje predloga programa na Programski konkurs za unapređenje položja osoba sa invaliditetom u Republici Srbiji u 2019. godini.\nPredmet ovog konkursa je finansiranje ili učešće u finansiranju programskih aktivnosti saveza udruženja osoba sa invaliditetom na republičkom ili pokrajinskom nivou koji aktivnosti realizuju neposredno, ili kroz rad lokalnih udruženja u svom sistemu, sa ciljem unapređenja položaja osoba sa invaliditetom.\nSredstva za ovaj konkurs obezbeđena su u okviru budžeta Republike Srbije, u Budžetskom fondu za programe zaštite i unapređenja položaja osoba sa invaliditetom, u ukupnom iznosu od 270.000.000,00 dinara čime se obezbeđuje finansiranje ili učešće u finansiranju sprovođenja aktivnosti koji za cilj imaju poboljšanje položaja osoba sa invaliditetom kroz:\n- Poboljšanje pristupačnosti informacija i otklanjanja komunikacijskih barijera;\n- Sprovođenje stimulativnih i inkluzivnih programa radi što potpunijeg učešća osoba sa invaliditetom u životu šire društvene zajednice;\n- Podizanje nivoa svesti zajednice i izgradnju kapaciteta organizacija radi stvaranja jednakih mogućnosti za što samostalniji život osoba sa invaliditetom.\nCelokupna dokumentacija se dostavlja u jednom overenom, odštampanom primerku (pečat i potpis odgovornog lica) poštom preporučeno ili ličnom dostavom.\nZajedno sa štampanom i overenom dokumentacijom neophodno je dostaviti i elektronsku verziju iste na CD-u.Predlozi programa se dostavljaju zaključno sa 20. januarom 2019. godine, u zatvorenoj koverti, na adresu:\nMinistarstvo za rad, zapošljavanje, boračka i socijalna pitanja Sektor za zaštitu osoba sa invaliditetom Nemanjina 22-26, Beograd.\nCeo tekst konkursa možete pročitati: OVDE\nMaj 21, 2019 404 Vesti\nMaj 24, 2019 77 Vesti


U Registar medija upisano 307 radio stanica - Advertiser Serbia\nS ovim u veziAleksandar GajovićGoran PekovićMaja Raković RABMedijiRAB Srbijaradio\nU Registar medija upisano je 307 radio stanica, među kojima njih 275 ima lokalne i regionalne frekvencije, izjavio je državni sekretar za informisanje Aleksandar Gajović i ocenio da je to „svakako medijska snaga pred kojom se mora imati respekt“\nOn je, govoreći na 16.Radio danima RAB Srbija, ocenio da je radio, ne samo ojačao svoju poziciju, već da zauzima jedno od najznačajnijih mesta u domaćem informativnom sistemu. Gajović je podsetio da je radio industrija „dugo poslovala u složenim i teškim tehničkim i programskim uslovima“ i konstatovao da je opstala zahvaljujući i udruženju RAB Srbija.\nKako je saopšteno, najveći radijski skup u Srbiji, u organizaciji Udruženja radio stanica RAB Srbija, koji je održan u hotelu „Stara planina“ na istoimenoj planini, okupio je brojne predavače, goste iz okolnih zemalja i oko 300 učesnika. Prema rečima člana Saveta REM Gorana Pekovića, učešće radija u ukupnom tržištu oglašavanja je samo tri odsto, dok je u Evropi oko 10 odsto.\n„Od sledeće godine u Evropi će svaki automobil imati ugrađen 5G internet signal“, najavio je Peković, koji smatra da radijske platforme jesu važne, ali da je sadržaj ipak važniji. Ističući da je danas u članstvu RAB Srbija 157 rado stanica, predsednica ovog udruženja Maja Rakovic je istakla da su one svakim danom sve uspešnije.\n„Predstoji samo da dokažemo ono što se u svetu već odavno zna – da je radio najjači medij“, naglasila je Rakovic.


Mogherini i Hann: Sporazum od proteklog vikenda je dobrodošao\nVisoka predstavnica za vanjsku politiku i sigurnost Evropske unije (EU) Federica Mogherini i komesar za evropsku politiku susjedstva i pregovore o proširenju Johannes Hahn u zajedničkoj izjavi su ocijenili da je svakako dobrodošla vijest o sporazumu postignutom ovog vikenda u Bosni i Hercegovini po pitanjima mehanizma koordinacije te odluci da se nastavi s programom MMF-a, saopćeno je iz Delegacija EU u BiH.\n– S ovakvim vijestima, domaći lideri, na svim razinama, dodatno su potvrdili opredjeljenje za evropski put zemlje u skladu s očekivanjima njenih građana – istakli su Mogherini i Hahn.\nNaveli su da mehanizam koordinacije ima za cilj da unaprijedi koordinaciju i provedbu politika u zemlji, uključujući i finansijsku pomoć EU, te da osigura bolju interakciju s Evropskom unijom.\n– Odluka da se nastavi s programom MMF-a će osigurati ključnu podršku provedbi Reformske agende kao sveobuhvatnom skupu socio-ekonomskih reformi i reformi u oblastima vladavine prava i javne uprave. Smislena provedba Reformske agende i mehanizma koordinacije po pitanjima koja se tiču EU, zajedno s prilagodbom Sporazuma o stabilizaciji i pridruživanju koji je nedavno parafiran, jesu ključni za napredak u pridruživanju zemlje Evropskoj uniji – kaže se u zajedničkoj izjavi Mogherini i Hahna.


"PRAVE PRIVATNE PARKINGE NA ULICI" Stanari Gospićke traže od gradskih službi da uvedu red u parkiranje\nStanari Gospićke ulice na Zvezdari već mesecima imaju problem sa parking mestima. Dok se jedni parkiraju gde stignu, uzurpirajući javnu površinu i obeležavajući je kao privatan parking, drugi zbog manjka mesta ostavljaju automobile po susednim ulicama.\nGospićka ulica nije u sistemu zona naplate, što znači da je parkiranje besplatno, odnosno da je reč o neregulisanoj javnoj površini. Problem je, kako pričaju stanari koji su se požalili "Blicu", u tome što većina onih koji žive u starim kućama ograđuje trotoare i postavlja table "zabranjeno parkiranje" uprkos tome što je to javna površina, a ne nečiji privatan posed.\n- Ako već nema obeležene zone i parkiranje je moguće na trotoraru, onda ta površina treba da bude zajednička, odnosno ko prvi parkira - njegovo je, a ne da pojedinci uzurpiraju javnu površinu i obeležavaju parking mesta na njoj kao da je to njihovo privatno vlasništvo - ispričao je jedan od stanara "Blicu".\nNezadovoljan deo stanara Gospićke ulice zato je zatražio od nadležnih gradskih službi da kazne stanare koji uzurpiraju javnu površinu, ali i da urede zonu kako bi zakonski i legalno mogli da parkiraju svoja vozila, bez ulaženja u raspravu sa ostalim stanarima.\nNISU NAUČILI LEKCIJU Komunalni policajci bahato se parkirali tamo gde su zbog istog prestupa bili KAŽNJENI


RTS :: Vučić na otvaranju "Miloša Velikog": Sedamdeset godina sanjali smo ovaj san\nDruštvo Vučić na otvaranju "Miloša Velikog": Sedamdeset godina sanjali smo ovaj san\nnedelja, 18. avg 2019, 19:00 -> 20:46\nPredsednik Srbije Aleksandar Vučić rekao je, na ceremoniji otvaranja deonice auto-puta "Miloš Veliki", da taj auto-put pokazuje novi nivo kvaliteta života građana Srbije. Počinje se sa pripremom dokumentacije za Šumadijski auto-put koji će nositi ime "Vožd Karađorđe", poručio je predsednik.\nVučić je, tokom obraćanja kod petlje Ljig gde je svečano pušten u saobraćaj novi auto-put "Miloš Veliki", rekao da je ovo veliki dan za Srbiju.\n"Sedamdeset godina sanjali smo ovaj san, 70 godina čekali ovaj dan, 70 godina i malo više i malo duže. I zato sam zahvalan svima vama kojima nije bilo teško da po ovom vrelom danu dođete u Ljig da zajedno obeležimo otvaranje auto-puta, koji nosi ime po Milošu Obrenoviću", rekao je Vučić.\nPredsednik je zahvalio svima koji se, kako kaže, raduju uspesima Srbije.\n"Hoću da se radujem svima koji se raduju napretku Srbije, koji želite da bude uspešnija. Koji uvek imate dovoljno razloga da budete uz svoju otadžbinu. Hvala vama koji ste radili pod najtežim uslovima, borili se sa tunelima, i brojnim mukama izlazili na kraj. Hvala svim građanima Srbije koji Srbiju vole više od svega", naglasio je Vučić.\nPodsetio je da smo od zemlje na ivici bankrotstva došli do zemlje koja ima najviše investicija proporcinalno broju stanovnika.\n"Postali smo bolji deo sveta, među najboljima u mnogo čemu", naglasio je predsednik.\n"Odgovorna, a ne politika kula i gradova"\nNajavio je povećanje plata, penzija i kvaliteta života, ukazavši da novi auto-put predstavlja novi nivo standarda života za građane. Plate će za tri meseca biti preko 500 evra mesečno, rekao je Vučić.\nPodsetivši na brojne probleme tokom izgradnje auto-puta, među kojima je izdvojio stari hrast koji se nalazio na trasi, predsednik je poručio da će novi auto-put biti "hrast budućnosti", jer će to da dovede fabrike u Ivanjicu, Lajkovac, Obrenovac i druge gradove.\nBilo je, dodao je, mnogo teških odluka koje su građani morali da donesu, ali su imali poverenje u politiku koja nije obećavala kule i gradove, već je bila odgovorna.\nAuto-put samo do Požege košta više od milijardu i sto evra i biće napravljen našim novcem a ne koncesijama, istakao je predsednik.\n"Hoćemo da ubrzano menjamo Srbiju"\nPredsednik je govorio i o novom investicionom planu. "Hoćemo da ubrzano menjamo Srbiju", poručio je Vučić\nNaveo je da je upravo zato doneta odluka da se u svakoj opštini završi sve oko snabdevanja vodom, kanalizacijom...\n"Sramota je da Srbija to nema rešeno u 21. veku", primetio je predsednik.\nPoruka kineskom predsedniku\nPosebno je naglasio da su uspesi postignuti zajedno sa kineskim prijateljima, koje predvodi predsednik Si Đinping.\n"Sve što su obećali, sve su uradili i to na način na koji smo ih molili", istakao je Vučić.\nAmbasadorku Čen Bo i predsednika Nacionalnog saveta za koordinaciju saradnje sa Rusijom i Kinom Tomislava Nikolića zamolio je da prenesu poruku Si Đinpingu da je Srbija čelični prijatelj Narodne Republike Kine.\n"Čekamo vas predsedniče da vas ugostimo kako vas niko u svetu nije ugostio", poručio je Vučić.\nNapomenuo je da se danas sigurno ne može preterati u opisivanju značaja onoga čemu okupljeni prisustvuju.\n"Imamo put knjaže, imamo slobodu"\nOsvrnuvši se na istorijsku ulogu Miloša Obrenovića, predsednik je napomenuo da se sada ne otvara samo auto-put sa njegovim imenom, već se ponavljaju sve lekcije kneza Miloša.\n"Prva i osnovna lekcija je da možemo toliko toga sami da uradimo, bez obzira na okolnosti, ako smo vredni i pametni onoliko koliko je on bio mudar", naveo je Vučić.\nDruga je da se za svoju zemlju treba boriti i da iz nje ne treba ići bez preke potrebe, istakao je predsednik.\nDanas je važno, dodao je Vučić, da zamoli vredne Srbe da razmotre mogućnost povratka u Srbiju".\n"Razmislite, Srbija je vaša otadžbina, dolazi vreme povratka u Srbiju, pomoćićemo na svaki način", poručio je predsednik.\n"Imamo put knjaže, imamo slobodu. Spojili smo to, jer jedno bez drugog ne ide", poručio je predsednik.\n(ponedeljak, 19. avg 2019, 16:01) - Lovac [neregistrovani]\n(ponedeljak, 19. avg 2019, 11:12) - anonymous [neregistrovani]\n(ponedeljak, 19. avg 2019, 08:03) - boki [neregistrovani]\n(ponedeljak, 19. avg 2019, 07:35) - anonymous [neregistrovani]\n(ponedeljak, 19. avg 2019, 07:29) - anonymous [neregistrovani]\n(ponedeljak, 19. avg 2019, 02:37) - anonymous [neregistrovani]\n(ponedeljak, 19. avg 2019, 01:48) - anonymous [neregistrovani]\n(nedelja, 18. avg 2019, 22:46) - Andjela [neregistrovani]\n(nedelja, 18. avg 2019, 21:56) - anonymous [neregistrovani]\n(nedelja, 18. avg 2019, 21:51) - anonymous [neregistrovani]\nPreminuo Viktor Dedaj, producent i organizator na Radio Beogradu 202\nSela Jablaničkog okruga i dalje bez struje\nGrađani ponovo protestuju u Nišu: Udese sa smrtnim ishodom kvalifikovati kao ubistvo


13/10/2021 – Sport\nДан: 13. октобра 2021.\n13/10/2021 Dejan M. Andrić\nTrofejna kenijska atletičarka Agnes Tirop pronađena je mrtva u svojoj kući u gradu Iten u Keniji. Čelnici atletske federacije Kenije saopštili su da je 25-godišnja Tirop pronađena mrtva sa ubodnim ranama od noža. Tirop je prošlog meseca postavila najbolje vreme na svetu u uličnoj trci na 10 kilometara, a pre toga je učestvovala na Olimpijskim igrama u Tokiju, gde je…\nAtletika, Priča dana, VestiAgnes Tirop, atletikaLeave a comment\nKošarkašice Crvene zvezde u četvrtak od 20 sati igraju protiv ruskog predstavnika Nadežda iz Orenburga u hali u Železniku prvi meč u grupnoj fazi Evrokupa. Biće to prva utakmica košarkašica Zvezde na evrosceni posle 12 godina. Osvajač Evrokupa 2019. godine, aktuelni osvajač Kupa Rusije i četvrtoplasirana ekipa ruske Premijer lige protekle sezone je prvi protivnik u grupnoj fazi Evrokupa, u…\nKošarka, VestiŽKK Crvena zvezdaLeave a comment\nKošarkaši Crvene zvezde domaćini su Žalgirisu u utakmici trećeg kola Evrolige. Tim Zvezde, koji ima puno problema sa povredama igrača, dočekuje ekipu Žalgirisa u utakmici trećeg kola Evrolige koja počinje u 19 časova, ali očekuju da će nastaviti seriju dobrih igara koju su započeli pobedom u Tel Avivu. Biće to prvi meč srpske ekipe u elitnom takmičenju koji igra na domaćem parketu, a…\nEvroliga, Košarka, VestiKK Crvena zvezdaLeave a comment\nLegendarni košarkaš Partizana i reprezentacije SFR Jugoslavije Dragutin Miško Čermak preminuo je 12. oktobra u rodnom Beogradu, na svoj 77. rođedan, saopštili su crno-beli. Vreme i mesto sahrane Dragutina Čermaka biće objavljeni naknadno. Član čuvene generacije reprezentacije Jugoslavije koja je 1970. postala prvak sveta u Ljubljani, košarku je počeo da igra u Radničkom iz Beograda, odakle je 1969. prešao u…\nDomaća košarka, Košarka, Reprezentativna košarka, VestiDragutin Miško ČermakLeave a comment\nSelektor fudbalske reprezentacije Srbije Dragan Stojković Piksi bio je zadovoljan prikazanom igrom i rezultatom posle pobede protiv Azerbejdžana. Posle meča je istakao da se tim već okreće predstojećoj odlučujućoj utakmici sa Portugalijom. Fudbalska reprezentacija Srbije pobedila je Azerbejdžan u Beogradu sa 3:1 i sada je sasvim izvesno da će, barem, igrati plej-of za plasman na Mundijal u Kataru, a selektor…\nFudbal, Međunarodni fudbal, Reprezentativni fudbal, VestiDragan Stojković PiksiLeave a comment


Stopama naših predaka - Ozon Media\nStopama naših predaka\nSremska Mitrovica- Učenice osnovne škole „Bško Palkovljević Pinki“ i članice Udruženja srpsko-grčkog prijateljstva „Irida“, provele su petnaest dana na ostrvu Krf, u Republici Grčkoj.\nNa konkursu “Moja otadžbina Srbija“, koji je raspisao časopis Srpske pravoslavne crkve Svetosavsko zvonce u saradnji sa Međunarodnim fondom jedinstva pravoslavnih naroda iz Moskve (Odeljenje za Srbiju), nagrađene su učenice O.Š “Boško Paljkovljević – Pinki”, devojčice iz muzičke sekcije pri verskoj nastavi, koju vodi Aleksandra Garunović.\nOve devojčice su osvojile prvu nagradu na međunarodnom konkursu, za pesmu, na temu „Moja otadžbina Srbija“, u organizaciji najpriznatijeg dečijeg pravoslavnog časopisa „Svetosavsko zvonce“, čiji je urednik gospođa Radmila Mišev.\nUčenice Nana Panić, Maša Ilić, Tamara Petković i Ana Gršić, u projektu „Stopama naših predaka“, imale su priliku da se druže sa drugarima iz Srbije, Crne gore i KIM. Osim nagrađenih na konkursu, u ovom projektu su se družile i sa najboljim đacima generacije iz naše države. Mentor Aleksandra Garunović ih je predvodila na ovom putovanju.\nProjekat je obuhvatao posete svim značajnim mestima, psvećenim učesnicima i herojima Prvg svetskog rata, uz bogat vaspitno obrazovni rad.\nSa sobom su donele nova znanja o istorijskim činjenicama i kompletnom životu na strvu, gde su boravile.\nDostojanstveno su predstavljale svoj Grad i našu domovinu.\nRaste broj pacijenata na respiratoru u bolnici\nSrem- Nepovoljna epidemiološka situacija


Centralno-planska privreda - Beograd Net\nBlogPoslovni rečnikCCentralno-planska privreda\nPrivreda u kojoj se značajnija ekonomska pitanja centralno rešavaju, odnosno u kojoj se preduzeća javljaju kao delovi jedinstvenog privrednog organizma pod upravom države, za čiji račun preduzeća i posluju, imajući tako samo operativnu samostalnost. Bazira se na državnoj svojini nad sredstvima za proizvodnju, centralizovanom državnom privrednom planiranju i administrativnom upravljanju i rukovođenju. Najpre je formirana u SSSR. Nakon nacionalizacije sredstava za proizvodnju, država je preuzela kompetencije u regulisanju privrednog života.\nCentralno-planski privredni sistem pokazao se vrlo efikasnim pri niskom stepenu razvoja proizvodnih snaga i nepovoljnoj unutrašnjoj situaciji zemlje. Na višem stepenu ekonomskog razvoja, on postaje kočnica daljeg privrednog napretka zbog svoje rigidnosti, neelastičnosti i vrlo malih materijalnih stimulansa radnih kolektiva i pojedinaca u njima.


Lavrov: Moskva i Rijad odlučne u borbi protiv terorizma - 05.10.2017, Sputnik Srbija\nLavrov: Moskva i Rijad odlučne u borbi protiv terorizma\nRusija i Saudijska Arabija odlučne su da povećaju saradnju u svim oblastima, izjavio je ministar spoljnih poslova Rusije Sergej Lavrov posle sastanka saudijskog... 05.10.2017, Sputnik Srbija\nrusija, vesti, svet, saudijska arabija, sergej lavrov\n16:21 05.10.2017 (Osveženo: 19:51 05.10.2017)\nRusija i Saudijska Arabija odlučne su da povećaju saradnju u svim oblastima, izjavio je ministar spoljnih poslova Rusije Sergej Lavrov posle sastanka saudijskog kralja Salmana bin Abdulaziza el Sauda i predsednika Rusije Vladimira Putina.\n5 Oktobar 2017, 13:58\n„To je bio prijateljski, iscrpan razgovor, zasnovan na obostranoj želji Moskve i Rijada da dosledno grade uzajamno korisnu saradnju u svim oblastima. Naši lideri detaljno su razgovarali o stanju i putevima daljeg razvoja, poboljšanju saradnje u trgovinskoj, ekonomskoj, investicionoj, kulturnoj i humanitarnoj sferi“, rekao je Lavrov.\nRuski ministar je dodao da su lideri dve zemlje pozdravili osnivanje još jedne komisije, „komisije za vojno-tehničku saradnju, koja bi trebalo da održi svoj prvi sastanak do kraja ove godine“.\n„Uvereni smo da će paket dokumenata koji su danas potpisani stvoriti neophodan pravni okvir za dalju saradnju i njeno produbljivanje, ali i da će nam takođe omogućiti da rusko-saudijsko partnerstvo dovedemo do novog kvalitetnog nivoa“, dodao je ministar.\n„Među sektorima za koje su danas postignuti sporazumi, pomenuću, naravno, energetiku, ali ne samo tradicionalnu, već i nuklearnu energiju, saradnju u istraživanju svemira, u agroindustrijskom kompleksu i infrastrukturnim projektima“, istakao je Lavrov.\nSaudijski kralj stigao u Moskvu po oružje\n5 Oktobar 2017, 08:53\nPredsednik Rusije i kralj Saudijske Arabije razgovarali su o situaciji na Bliskom istoku i u Severnoj Africi, rekao je Lavrov.\n„Predsednik Putin i kralj Salman održali su detaljnu, poverljivu razmenu mišljenja o najvažnijim aspektima situacije na Bliskom istoku i Severnoj Africi. Poseban akcenat stavljen je na Siriju, Irak, Libiju, Jemen, na situaciju u zoni Persijskog zaliva i na palestinsko-izraelsko rešenje“, rekao je Lavrov.\n„Prilikom razmatranja svih problema u ovom regionu još jednom je istaknuto zajedničko shvatanje prioriteta odlučne borbe protiv terorizma“, rekao je Lavrov.\nOn je dodao da je „na to usmerena inicijativa koju i Rusija i Saudijska Arabija promovišu u Ujedinjenim nacijama i na međunarodnoj sceni“.\nSaudijski kralj stigao u Moskvu (video)\n4 Oktobar 2017, 18:46\n„Naravno, jasno je da borba protiv terorizma podrazumeva odlučno suprotstavljanje ekstremističkoj ideologiji. Saudijske kolege smo upoznali sa odgovarajućim pristupima koje trenutno razmatra Savet bezbednosti UN“, rekao je ruski ministar spoljnih poslova.\nKralj Saudijske Arabije pozitivno je ocenio napore Rusije da reši sirijski problem i podrži proces u Astani, rekao je ruski ministar spoljnih poslova na konferenciji za novinare.\n„U ovom kontekstu, kralj Salman pozitivno je ocenio napore koji se ulažu za rešavanje sirijskog problema u okviru astanskog formata. Rusija sa svoje strane podržava napore kraljevine Saudijske Arabije za ujedinjenje sirijske opozicije na konstruktivnoj platformi pregovora sa vlastima na osnovu Rezolucije 2254 Saveta bezbednosti UN“, rekao je Lavrov posle razgovora ruskog predsednika i kralja Saudijske Arabije.


Tanja Savić rešila da se vrati u Srbiju : Crveni tepih\nTanja Savić rešila da se vrati u Srbiju\nPoznata pevačica Tanje Savić, posle porođaja i oporavka, rešila je da se vrati u Srbiju!\n- Tanja Savić je trenutno u Australiji, odmara se i potpuno se posvetila privatnom životu. Doći će u Srbiju za nekih mesec dana, tako za sada planira. Dobro je, super se oseća. Što se tiče muzičkih planova, radimo na novoj pesmi, a album još uvek nije u planu. Znaće se tačno za nekih mesec dana – rekao je za Pulsonline, Zoran, menadžer Tanje Savić.\nTanja u Australiji živi za biznismenom našeg porekla Dušanom Jovančevićem, sa kojim je dobila sina, teškog 3.5 kg. Njen dolazak obradovaće obožavaoce koji je željno iščekuju iz zemlje Kengura, a ova pevačica je svojevremeno i najvaila venčanje u srbiji, koje su odložili zbog njenog porođaja. Ona je, kako je izjavila uvek sebe zamišljala kao zgodnu mladu, pa je rešila da venčanicu obuče tek pošto poprvi liniju poslel porođaja.


Smeštaj za studente u Nišu duplo jeftiniji od sličnog smeštaja u Beogradu - Televizija Kopernikus TV K::CN\nSmeštaj za studente u Nišu duplo jeftiniji od sličnog smeštaja u Beogradu\n04/09/2017 | Društvo, Ekonomija\nPaviljon za smeštaj studenata kod Medicinskog fakulteta u Nišu\nInteresovanje za zakup stanova i garsonjera u Nišu uobičajeno je poraslo proteklih dana jer studenti koji iz drugih mesta studiraju na fakultetima niškog univerziteta početkom septembra pokušavaju da obezbede smeštaj.\nU agencijama za promet nekretnina kazali su za agenciju Beta da se cene zakupa ne menjaju godinama i da studenti mogu da pronadju stan ili garsonjeru u Nišu po duplo nižoj ceni nego za sličan smeštaj u Beogradu.\nJedna od soba Studentskog centra u Nišu\n„Garsonjere na periferiji grada izdaju se za 80 do 100 evra, a u centru grada za 120 do 130 evra. Za stanodavce je najisplativije izdavanje garsorenja, jer veći stanovi ne donose mnogo više para, a pri tom njih obično zakupljuje dvoje ili troje studenata“, izjavila je agentkinja za prodaju nekretnina Marija Filipović.\nAgentkinja Ljiljana Ilić rekla je da je za studente u Nišu i dalje najisplativije iznajmljivanje soba u kućama ili stanovima, ali je i dodala da to po pravilu znači da kupatilo i kuhinju moraju da dele sa stanodavcem ili drugim stanarima.\n„Sobe se iznajmljuju za 50 do 60 evra, a na ovaj iznos treba dodati još oko 2.000 dinara mesečno za\nOvako će, prema planu, izgledati novi studentski dom kod tehničkih fakulteta, sa čijom se izgradnjom neplanirano stalo pre više godina (zgrada levo)\nkomunalne račune“, navela je Ljiljana Ilić.\nNa fakultetima Univerziteta u Nišu studira oko 28.000 studenata, a procenjuje se da najmanje trećina dolazi iz okolnih mesta.\nU studentskim domovima u Nišu ove godine ima mesta za 948 studenata. Cena smeštaja u sobama prve kategorije je 1.860 dinara, a u sobama druge kategorije 1.430 dinara.\nKonkurs za smeštaj brucoša u domove je u toku i trajaće do 15. septembra, kada će biti raspisan konkurs i za ostale studente.


Korisni saveti za vožnju po snegu - Vesti - Onlinegume.com\nKorisni saveti za vožnju po snegu\nKada planirate da krenete na put, pretpostavljamo da ste na vreme montirali zimske gume. Podsećamo da je po novom zakonu propisana obavezna upotreba sve četiri zimske gume ukoliko na kolovozu ima snega, leda i poledice. Vozila koja se kreću van naseljenog mesta moraju u prtljažniku imati zimske lance, a vozači su u obavezi da ih stave na pogonske točkove ako se kreću deonicama na kojima je njihova upotreba predviđena saobraćajnim znakom.\nPovećajte odstojanje koje držite u odnosu na druge učesnike u saobraćaju kako bi eventualno iznenadno zaustavljanje i manevrisanje bilo bezbednije. Vozite u nižem stepenu prenosa nego što to činite kada je kolovoz suv, kako biste povećali efekat kočenja motorom.\nImajte na umu da su uslovi za vožnju otežani, pa je pored veće koncentracije takođe potrebna i veća tolerancija među učesnicima u saobraćaju.Budite kolegijalni i pokušajte da svojom vožnjom doprinesete što efikasnijem odvijanju saobraćaja. Osmeh i propuštanje vozača koji nije dobro procenio situaciju konstruktivnija je opcija od dugotrajnog trubljenja i neodmerenih reči od kojih će početi da magle stakla na vašem automobilu sa unutrašnje strane.\nNajbrže rešenje za odmaglivanje stakala je da aktivirate klima uređaj iako vam je već uključeno grejanje. Ukoliko nemate klimu, svakako je od koristi jelenska koža i pomoć saputnika.\nKao i vozačima i pešacima je otežano kretanje, posebno na deonicama gde su trotoari prekriveni snegom, pa se odlučuju da pešače po kolovozu. U tim situacijama usporite, oduzmite gas i osmotrite situaciju, dajte dovoljno prostora i vremena pešaku da se skloni sa puta kako bi Vi mogli da prođete.Treba da znate da je gomila snega u koju čovek treba da uđe da bi vam se sklonio sa puta prilično nestabilna.


Cvijanović: Kina i Rusija pokušale da stvari uvedu u red - NTV Arena\nCvijanović: Kina i Rusija pokušale da stvari uvedu u red\nPredsjednik Republike Srpske Željka Cvijanović izjavila je da je očigledno da su Rusija i Kina pokušale da na neki način stvari uvedu u red kada je riječ o procedurama i načinu izbora visokog predstavnika u BiH.\n“Očigledno da je ovo sada izražavanje jasnog stava da oni žele, kada se imenuju visoki predstavnici, da to bude legalno i legitimno, te da se stvari dešavaju proceduralno, onako kako je opisano u Dejtonu”, rekla je Cvijanovićeva, komentarišući diplomatsku notu Kine u kojoj se navodi da vlasti ove zemlje ne prihvataju legitimitet Kristijana Šmita kao novog visokog predstavnika u BiH.\nOna je navela da nije iznenađena činjenicom da neko želi da stvar vrati u normalne tokove, ali da jeste utoliko što su neki drugi i više od nje iznenađeni što se tako nešto desilo.\n“Poštujem svakog ko želi prvo da dobro pročita stvari kako treba da se krećemo, naročito kada je riječ o međunarodnom pravu i obavezama koje iz tog prava proističu za sve one koji su tu uključeni. Ako smo mi neko ko je predmet određenih stvari i moramo da se pridržavamo onoga što jeste slovo Dejtona, zašto se onda ne bi pridržavali i drugi? Nema tu izuzetaka”, rekla je Cvijanovićeva novinarima u Loparama.\nAmbasada Kine u BiH zvanično je potvrdila Srni da je uputila diplomatsku notu u kojoj se navodi da vlasti ove zemlje ne prihvataju legitimitet Kristijana Šmita kao novog visokog predstavnika u BiH.\nAmbasador Rusije u BiH Igor Kalabuhov rekao je ranije da njegova zemlja ne priznaje legalnost i legitimitet Šmitovog izbora i poručio da ne namjerava sarađivati sa Šmitom.\nTags: bih, kina, lopare, rs, visoki predstavnik, zeljka cvijanovic, zemlja\nOpet rast temperature, u subotu i vruće\nProizvodna hala daje novu dinamiku lokalnoj zajednici


Košarkaška reprezentacija Gruzije - Blic Sport\nKošarkaška reprezentacija Srbije se plasirala na Evropsko prvenstvo pobedom nad Gruzijom u pretposlednjem kolu kvalifikacija, a najbolji igrač bio je Filip Petrušev koji nije skrivao zadovoljstvo debijem.\nKošarkaška reprezentacija Srbije se plasirala na Evropsko prvenstvo pobedom nad Gruzijom u pretposlednjem kolu kvalifikacija, a kapiten "orlova" Miroslav Raduljica imao je samo reči hvale za saigrače.\nKošarkaška reprezentacija Srbije se plasirala na Evropsko prvenstvo pobedom nad Gruzijom u pretposlednjem kolu kvalifikacija, pa i ne čudi dobro raspoloženje privremenog vršioca dužnosti selektora, Dejana Milojevića.\nKošarkaška reprezentacija Srbije je u pretposlednjoj, petoj utakmici u okviru kvalifikacija za odlazak na Evropsko prvenstvo 2022. godine pobedila reprezentaciju Gruzije rezultatom 92:66 (13:10, 24:21, 28:20, 27:15) i izborila plasman na Evrobasket.\n"Orlovi" hoće revanš! Selektor neće biti na klupi, košarkaši veruju - pobeda je imperativ i PITANJE ČASTI!\nOgnjen Jaramaz i Danilo Anđušić veruju u pobedu protiv Gruzije u sutrašnjem meču kvalifikacija za Evropsko prvenstvo 2022.\nONI SU SKORO OBAVILI POSAO Posle ove pobede jedan tim iz naše grupe je PRED PLASMANOM NA EP, Srbiji sledi borba sa dve ekipe!\nKošarkaši Gruzije pobedili su Finsku rezultatom 91:85 u grupi E kvalifikacija za Evrobasket 2022. godine i tako praktično obezbedili plasman na završni turnir.\n„PONOVO KVALIFIKACIJE, ČUDAN SISTEM” Raduljica stigao iz Kine i optimista je pred mečeve: „Verujem da će sve biti jako dobro”\nIgor Kokoškov je ovog ponedeljka okupio reprezentaciju Srbije pred mečeve „orlova ” u kvalifikacijama za Evrobasket. Srbija najpre gostuje Finskoj 20. februara, a tri dana kasnije u beogradskoj dvorani „Aleksandar Nikolić” dolazi Gruzija.\nNEDOVOLJAN FENOMENALNI ŠERMADINI Grčka lako izašla na kraj sa Gruzijom\nKošarkaška reprezentacija Grčke savladala je Gruziju sa 81:69 (23:14, 21:17, 22:20, 15:18) na svom terenu u kvalifikacijama za Mundobasket.\nGRUZIJA POMAŽE "ORLOVIMA" DA RAŠIRE KRILA Izrael srušen u POSLEDNJIM SEKUNDAMA, a ako Srbija pobedi Helene...\nKošarkaška reprezentacija Gruzije nadigrala je Izrael posle produžetaka sa 71:69 (9:11, 25:19, 16:19, 14:15, 7:5) u kvalifikacijama za Mundobasket, istoj grupi gde se takmiči i naš nacionalni tim.\nKAKAV MEČ U NAŠOJ GRUPI Grci košem u poslednjoj sekundi pobedili Gruziju u kvalifikacijama za Mundobasket!\nKošarkaši Grčke spečili su veliko iznenađenje u kvalifikacionoj grupi L za Mundobasket, u kojoj se nalazi i Srbija, pošto su u poslednjoj sekundi uspeli da savladaju Gruziju sa 86:85! Koš vredan pobede i plasmana na Svetsko prvenstvo postigao je Kostas Papanikolau.\nREZULTATI KOJI IDU NA RUKU "ORLOVIMA" Bitadze vođa Gruzije - presudio Izraelu, Cirbes i Šreder demolirali Estoniju\nU grupi L kvalifikacija za Svetsko prvenstvo u Kini odigrana su, dok je trajao susret Grčka - Srbija, dva meča 7. kola: u prvom je je Nemačka bila i te kako ubedljiva protiv Estonije - 86:43, dok je Gruzija savladala Izrael sa 85:80.\nVELIKO POJAČANJE U BORBI ZA MUNDOBASKET Amerikanac oblači dres Gruzije /VIDEO/\nKošarkaška reprezentacija Gruzije dobiće veliko pojačanje u vidu igrača Baskonije Meta Dženinga koji bi trebalo da dobije državljanstvo te zemlje, prenosi Sportando.\nSRBIJA - GRUZIJA Micić: Pobedili smo dobru ekipu, sa ovakvom odbranom pada i Nemačka\nKošarkaši Srbije bili su bolji od Gruzije sa 87:50 u okviru kvalifikacija za Svetsko prvenstvo koje se igra u Kini naredne godine. Dobru partiju za "orlove pružio je plejmejker Vasilije Micić.\n"ORLOVI" NA PLUS 37 Košarkaši Srbije deklasirali Gruziju u kvalifikacijama za Mundobasket, protiv Nemaca za prvo mesto\nKošarkaši Srbije deklasirali su Gruziju sa 87:50 u petom kolu kvalifikacija za Svetsko prvenstvo, pa će se u narednom kolu boriti sa Nemačkom za prvo mesto u grupi G.\nPEH ZA "ORLOVE" Košarkaši Srbije u borbi sa Gruzijom za Mundobasket bez drugog strelca Evrolige\nNaša košarkaška reprezentacija ovog petka od 17 sati u Tbilisiju igra sa Gruzijom kvalifikacioni meč sa naredni Mundobasket, a pritom će biti oslabljena.\n"PANCERI" SE UČVRSTILI NA VRHU Nemci sigurni protiv Gruzije, plasirali se u drugi krug kvalifikacija za SP\nKošarkaška reprezentacija Nemačke učvrstila se na vrhu grupe G kvalifikacija za Svetsko prvenstvo, pošto je u gostima u 4. kolu rutinski savladala Gruziju sa 87:77.\nRaduljica: Pravili smo gluposti u prvom poluvremenu, pa dali gas\nKošarkaški reprezentativac Srbije Miroslav Raduljica, sa 28 poena najefikasniji u pobedi nad Gruzijom (105:87) u kvalifikacijama za Mundobasket, istakao je da su nedopustive greške razlog slabijeg prvog poluvremena koje su posledica kratkog vremena koliko je ekipa na okupu, ali da je na kraju sve ispalo dobro.\nNOVI PLEJ SRBIJE Stefan Peno: Malo mi je nerealno što sam u "A" reprezentaciji\nStefan Peno, mladi plejmejker naše košarkaške reprezentacije, sa 17 poena i devet asistencija pomogao je "orlovima" da u meču 2. kola kvalifikacija za Svetsko prvenstvo savladaju Gruziju sa 105:87, a posle drugog trijumfa istakao je da ni sam ne može da veruje da je u najboljem timu Srbije.\nKAD KAPITEN HVALI Mačvan: Mladi su zaslužili da igraju za reprezentaciju, zalog su za budućnost /VIDEO/\nMilan Mačvan je u trijumfu Srbije nad Gruzijom (105:87) odigrao kapitenski. Bio je drugi najefikasniji igrač u timu, razigravao je mlađe košarkaše i pogađao kada je to bilo najpotrebnije.\nĐorđević: Srce igrača je sve pokazalo, sukob FIBA i Evrolige je za dublju analizu\nSelektor košarkaša Srbije Aleksandar Đorđević nije štedeo pohvale na račun svojih igrača, koji su zabeležili i drugu pobedu u kvalifikacijama za Mundobasket. Savladana je Gruzija sa 105:87, pa su "orlovi" na vrhu grupe G.\nSimonović: Sjajna atmosfera, uvek ću se odazvati pozivu u reprezentaciju\nKošarkaši Srbije su u drugom kolu kvalifikacija za Mundobasket pobedili Gruziju (105:87), a jedan od najboljih pojedinaca u redovima "orlova" bio je Marko Simonović.\nBRAVO, NAVIJAČI Publika položila ispit i ispunila "Pionir"\nKošarkaši Srbije su zabeležili i drugi ubedljiv trijumf u kvalifikacijama za Mundobasket, posle Austrije savladana je i Gruzija (105:87). "Orlovi" su do druge pobede došli vođeni sjajnim navijanjem publike koja je ispunila tribine hale "Aleksandar Nikolić".\nŽESTOKA BORBA "Orlovi" stotkom srušili i Gruziju za drugi trijumf na putu ka Mundobasketu\nKošarkaši Srbije su napravili još jedan, veoma važan korak ka plasmanu u drugu fazu kvalifikacija za Mundobasket! U drugom kolu grupe G u hali "Aleksandar Nikolić" savladana je Gruzija sa 105:87 (21:21, 23:24, 30:19, 31:23).\nKOŠARKA JOJ JE U KRVI Olga Danilović bodri Srbiju protiv Gruzijaca /FOTO/\nDolazak košarkaša Srbije u Beograd usred sezone izazvao je veliko interesovanje kod navijača. Tako je "orlove" protiv Gruzije podržalo više od 5.500 ljudi, a uz naše momke bila je i talentovana teniserka Olga Danilović.\nPoster "Nepopravljivi Ron" za sve mališane danas na poklon u "Blicu"\n(VIDEO) ĐORĐE DAVID LAJE NA CECU Ovo je scena iz "Zvezda Granda" o kojoj Srbija danima bruji: Folk zvezda unezverena, Popović ih smiruje\nOVA SKANDALOZNA PLAVUŠA JE ZAVODILA MARKA MILJKOVIĆA Skidala se u "Velikom bratu", ali od Prnjavora je došla do Los Anđelesa i život promenila iz korena


VREME 881, 22. novembar 2007. / VREME\nPo kupovnoj moći, Srbija se nalazi na 30. mestu u Evropi sa 3227 evra po stanovniku godišnje, što je gotovo četiri puta manje od evropskog proseka\nPoslovanje: DuPont otvorio predstavništvo u Srbiji\nSedamdeset treća na listi najvećih kompanija u svetu, DuPont, zvanično je otvorila predstavništvo u Beogradu, za Srbiju i Crnu Goru. Ova multinacionalka (sedište u Deloveru, SAD) sa godišnjih prihodom od 29 milijardi dolara, 60.000 zaposlenih u 75 zemalja i 500.000 proizvoda, posluje u Srbiji još od 1987. "Predstavništvo smo otvorili sledeći našu strategiju – idemo tamo gde je razvoj", rekao je regionalni direktor DuPonta za centralnu Evropu Teri Marin. On navodi da je prodaja DuPontovih proizvoda u Srbiji ove godine porasla za 20 odsto i očekuje od firme u Beogradu i kancelarija Pioneer i Solae u Novom Sadu (ukupno 23 zaposlena) da još više razviju posao. DuPont ovde uglavnom prodaje seme raznih hibrida, sojin protein i vlakna, sredstva za zaštitu bilja, materijale za zaštitnu odeću itd. Ponudu će proširiti polimerima (za pakovanje hrane) i mnogim drugim svojim originalnim proizvodima (teflon, likra, nomeks itd.) za proizvođače hrane, građevinsku i industriju plastike i za elektroniku.\nPromocije: Prvi poslovni uređaj na svetu\nNa TELFOR-u 2007, koji je održan prošle sedmice u Beogradu, kompanija Siemens Enterprise Communications predstavila je OpenStage – prvi komunikacioni poslovni uređaj na svetu. Familija OpenStage telefona namenjena je modernom radnom mestu u kancelariji i predstavlja sintezu visoke tehnologije i neobičnog dizajna. Opremljeni inovativnim komunikacionim funkcijama i korisničkim interfejsom, ovi telefoni bazirani su na SIP-protokolu koji omogućava integraciju najbitnijih tehničkih mogućnosti mobilne, fiksne i IP-telefonije. Karakteristike, kao što su ekran u boji, TouchGuide navigacioni taster, superiorna akustika i mogućnosti sinhronizacije, pružaju novo korisničko iskustvo. Jednostavna integracija i bežično povezivanje sa aplikacijama omogućavaju efikasan rad.\nForumi: Jednake mogućnosti\nČlanice Udruženja poslovnih žena učestvovale su na Prvom FREJA forumu "Jednake mogućnosti, demokratija i uloga nevladinih organizacija", održanom u Tuzli od 9. do 11. novembra. U godini promocije jednakih mogućnosti u društvu, iskustva su razmenili predstavnici 28 nevladinih organizacija iz BiH, Hrvatske, Makedonije, Srbije i Švedske. Na konferenciji je istaknuto da je NVO sektor značajan partner u ekonomskim i društvenim pomenama i da predstavlja veliku podršku javnim, privatnim i državnim inicijativama. Naredni FREJA forum biće održan u Hrvatskoj, a 2009. u Srbiji, u organizaciji Udruženja poslovnih žena.\nNagrade: Moreira izvuko srećni MB stan\nU finalnom izvlačenju nagradne igre "Moja igra – Moj MB" dodeljene su superpremije. Glavnu nagradu – stan u Novom Sadu, izvukao je fudbaler "Partizana" Portugalac Moreira, koji je doneo sreću Dragani Todorović iz Vrbasa. Izvučeni su i dobitnici traktora Belarus – Omer Bradonjić iz Beograda, "škode fabia" – Dragan Velimirović iz Beograda, "mercedesa" A klase – Milan Sinikov iz Novog Sada, i dobitnici deset kupovina od po 50.000 dinara u Mega marketu.\nNoviteti: Mobilna televizija\nLG Electronics lansirao je prvi MP3 plejer sa fleš memorijom (četiri gigabajta) i DVB-T prijemom. Ovaj plejer jedan je od najtanjih: 98 x 55 x 12,8 milimetara Kao drugi model LG-jevog tačskrin MP3 plejera, T80 omogućava potpunu zabavu, uključujući DVB funkcionalnost koja korisniku daje širi izbor uživanja u mobilnoj televiziji. Moguće je gledati pet sati video-fajlova, slušati 40 sati muzike i gledati internet televiziju dva sata između punjenja baterija. T80 pojaviće se kod nas krajem godine.\nSaobraćaj: Kredit EBRD-a\nEvropska Banka za obnovu i razvoj (EBRD) odobrila je kredit od 80 miliona evra Javnom preduzeću Putevi Srbije za rehabilitaciju prilaznih puteva ka glavnom mostu (Gazela) preko reke Save u centralnom delu Beograda, kao i za završetak ključne deonice Beogradske obilaznice. Zajedno, ove investicije će u značajnoj meri poboljšati protok saobraćaja u Beogradu. Kredit je garantovan od strane Republike Srbije. Sredstva kredita biće korišćena za modernizaciju i poboljšanje gradskih deonica autoputa E75 i E70 koje vode ka mostu Gazela, kao i za izgradnju deonice A koja se nalazi na severozapadnom delu Beogradske obilaznice. Projekat je pripreman u saradnji sa Vladom Srbije i sa Evropskom investicionom bankom.\nBanke: Služba za odnose sa klijentima\nU svakodnevnom poslovanju banaka, odnosi sa klijentima su od presudnog značaja. Upravo na sagledavanju potreba klijenata, njihovih primedaba i sugestija treba temeljiti kreiranje inovacija u uslugama i proizvodima. Zato je neophodno da banke unutar poslovne stukture imaju službu koja se isključivo bavi odnosima sa klijentima i funkcioniše kao nezavisan sektor.\nRad ove službe koordiniran je sa svim drugim službama banke, kao i sa top menadžmentom, koji na taj način može da ima temeljan uvid u istinske odnose sa svojim klijentima, kao i da koristi rezultate i izveštaje službe kao smernice svog daljeg poslovanja. O značaju Službe za odnose sa klijentima Eurobank EFG Štedionice govori i činjenica da ona intenzivno sarađuje i sa Narodnom bankom, odnosno da je jedan od njenih zadataka da rešava primedbe klijentata koje stižu preko NBS-a. Služba ima za zadatak da, pre svega, klijentima pomogne da ostvare svoja prava i na taj način u ime banke sa njima uspostavi kontinuirano dobre odnose. Ukoliko klijent ima bilo kakvu pritužbu ili sugestiju koja se tiče proizvoda ili usluga banke, može o tome obavestiti direktno službenike u filijali koji su obučeni kako da tretiraju žalbe, pozvati kol-centar banke ili proslediti pismo poštom ili elektronskim putem. Kako bi donela mere kojima će elimisati ponavljanje primedaba i grešaka u radu, banka čuva i održava arhivu o tipovima i uzrocima pritužbi. Na ovaj način biće definisane konkretne aktivnosti i utvrđena međusobna koordinacija ostalih organizacionih delova banke sa ciljem da se preduprede primedbe istog ili sličnog tipa. Služba će svojim radom obezbediti lojalnost klijenata, što za banku predstavlja jedan od najvećih poslovnih ciljeva.\nPoslovno geslo: Motivisati saradnike\nPiše: Ivan Krosman, generalni direktor Grand Casina Beograd\nMoj pristup poslu baziran je na poštovanju prema saradnicima, ozbiljnom razvoju strategije, visokom kvalitetu usluga i zadovoljstvu prilikom izvršavanja dnevnih operativnih zadataka. Posao nije moguće razvijati bez motivisanih saradnika i zato se trudim da stvaram prijatnu atmosferu, u kojoj svako može da izražava svoje ideje, daje predloge ili iskaže svoje dileme. Odluke koje zajedno donosimo utiču na naš budući posao i na naš zajednički poslovni život. Svi mi provodimo najveći deo vremena na radnim mestima – upravo zato tu treba da se osećamo dobro i da budemo okruženi motivisanim i talentovanim ljudima koji nas inspirišu.\nPRIPAJANJE: Novosadska mlekara pripojiće se Imleku, čime će kapital beogradske kompanije biti uvećan za 481,6 miliona dinara zbog izdavanja novih akcija.\nDUPLO: Vlasnik ivanjičkog ŠPIK-a, italijaska grupa Fantoni, planira da u narednih šest meseci udvostruči proizvodnju, tako da bi mesečna produkcija iznosila 14.000 kubika iverice.\nNEUSPEH: Na tender za prodaju Holdinga "Prva Petoletka" iz Trstenika i njegovih 14 zavisnih preduzeća nije stigla nijedna ponuda, iako je država šest puta produžavala krajnji rok za prijave potencijalnih kupaca.\nPRVENAC: Posle Mađarske i Češke, Srbija je treća zemlja u centralnoj i istočnoj Evropi koja je dobila Sony Ericsson radnju – otvorena je 14. novembra u Delta Cityju.\nDušan Drčelić, direktor KryoGasa, Beograd: Lako stečene pare su u biznisu\nDOBITNICI: Ljudi koji su lako stekli pare za vreme Slobodana Miloševića, pa su u tranziciji mogli da ih iskoriste i sad su vodeći biznismeni.\nGUBITNICI: Pre svega firme i menadžeri koji nisu na vreme shvatili kakve promene dolaze, kao i radnici u tim preduzećima.\nMilivoje Radovanović, direktor Mass Media Internationala: Prilagodljivi su napravili vrednost plus\nDOBITNICI: Svi koji su prilagodljivi i snašli su se u vreme opšteg bitisanja, tako da su u tih 15 godina napravili vrednost plus.\nGUBITNICI: Ljudi koji nisu uspeli da nađu sebe i svoje mesto u novim okolnostima, kao i javna preduzeća koja nisu shvatila proces privatizacije.


Na maratonskoj sednici odluke donosila samo vladajuća većina - JuGmedia\nNa maratonskoj sednici odluke donosila samo vladajuća većina\nVRANJE – Kasno popodne završena je 23. sednica skupštine grada, na kojoj su odbornici vladajuće većine koalicija oko SPS -a (PUPS, JS, SDPS ),LDP i DS usvojila čak 77 odluka. Imali su podršku i šest nezavisnih odbornika nekadašnjih članova odborničke grupe SNS koje predvodi Bojana Veličkov.Odbornici vladajuće većine u Skupštini grada Vranja danas su postigli rekord u istoriji te lokalne samouprave time što su na sednici, za šest sati uspeli da pretresu i usvoje 77 tačaka dnevnog reda, među kojima su i izveštaji o radu većine javnih preduzeća i ustanova.\nOdbornici vladajuće koalicije koju čine SPS, DS, LDP i nekoliko odbornika SNS koji nastupaju samostalno, postigli su takvu brzinu u odlučivanju nakon što, nakon prve tačke dnevnog reda i usvajanja Odluke o zaduživanju grada radi kapitalnih investicija, napustili opozicioni odbornici iz SNS, URS, NDS i DSS.\nNajveći broj tačaka dnevnog reda usvojen je bez rasprave a sednica Skupštine grada, koja je bila najavljena da će trajati dva dana, završena je za šest sati sa minimalnim kvorumom koji je obezbedila vladajuća koalicija od 34 od ukupno 65 odbornika koliko ih ima u Skupštini grada.\nNa sednici usvojeni su između ostalog i predlozi odluka o komunalnoj policiji i komunalnom uređenju grada, o kućnom redu u stambenim zgradama, o pijacama, o javnom i taksi prevozu, o držanju domaćih životinja, kao i o vodovodu i kanalizaciji na području grada.\nNajveću polemiku izazavali su izveštaji o radu sa finansijskim izveštajima poslovanja većine gradskih javnih preduzeća i Slobodne zone Vranje. Sadašnji direktor Direkcije za izgradnju Dragan Stojković (DS) izneo je izveštaj o radu iako on u predhodnom period nije rukovodio ovim javnim preduzećem, već Goran Đorđević (SNS), što je bila prilika da se bivše rukovodstvo isproziva zbog velikih troškova reprezentacije i računa za mobilni telefon koji prelaze čak 600 000 dinara.\nSednici nisu prisustvovali odbornici SNS, NDS i URS, a sednica je započeta tesnim kvorumom od 34 odbornika.\nLekari prognoziraju oporavak braće na koje je naleteo voz\nE pa ko je nocas spavao, svaka mu cast.\nJa trenuo nisam. 🙁\nDobuje ova dosadna kisa, ko nezdrava.


POTPISAN SPORAZUM O SARADNJI PRIVREDNE KOMORE BEOGRADA I TURSKO-SRPSKOG POSLOVNOG CENTRA\nPOTPISAN SPORAZUM O SARADNJI PRIVREDNE KOMORE BEOGRADA\nI TURSKO-SRPSKOG POSLOVNOG CENTRA\nU Privrednoj komori Beograda je održana konferencija za novinare povodom potpisivanja Sporazuma o poslovno-tehničkoj saradnji Privredne komore Beograda i Tursko-Srpskog Poslovnog Centra.\nSevki Haci, član borda, je u ime Tursko-Srpskog Poslovnog Centra izrazio spremnost za unapređenje privredne saradnje sa Srbijom, kao centrom Jugoistične Evrope i Balkana, naročito u oblasti tekstilne i prehrambene industrije, mašinogradnje, građevinarstva i saobraćaja.\nNaser Šehapi, direktor Tursko-Srpskog Poslovnog Centra, je istakao značaj privredne saradnje sa Srbijom, posebno u oblasti tranzita turskih državljana, kao i u transportu roba kroz Srbiju.\nZoran Milošević, predsednik Skupštine Privredne komore Beograda je istakao da privredna saradnja Srbije i Turske beleži stalni rast i kreće se na nivou 480 miliona dolara godišnje, ali da, još uvek, nije na nivou mogućnosti i potencijala Srbije i Turske. Komora Beograda je do sada učestvovala u potpisivanju pet sporazuma o poslovnoj saradnji sa privrednim asocijacijama iz Turske. Značajne mogućnosti za saradnju otvaraju se u oblasti saobraćaja, naročito na Koridoru X (drumskom i železničkom), kao i u realizaciji projekta Južnog toka u oblasti energetike, u kome se uključene firme iz Srbije i Turske. Osim trgovine postoji mogućnost saradnje i u oblasti turizma, kao i zajedničkih ulaganja i učešća na trećim tržištima.\nNejla Kirmin, savetnik ambasadora Republike Turske za trgovinska pitanja, izrazila je zadovoljstvo otvaranjem Centra, koji će dati podsticaj i na obostranu korist ojačati postojeću privrednu saradnju i podići na viši nivo stepen bilateralne saradnje Srbije i Turske.\nIvana Zeljković, generalni sekretar Privredne komore Beograda je istakla da će Privredna komora Beograda kao najveća asocijacija privrede u cilju ostvarivanja Sporazuma, ustupiti sve svoje raspoložive kapacitete, potencijale i ljudske resurse, kako bi se ovaj Sporazum što uspešnije konkretizovao. U tom smislu trebalo bi organizovati ekonomske forume, saradnju u oblasti edukacije i inovacija za šta postoji interesovanje obe strane.


MIŠIĆ: DONIJETI PLAN ZA POVEĆANJE PLATA OD NAJMANJE 10 ODSTO GODIŠNJE – Top Portal\nsubota 25 januara 2020 / 16:17\n„Bez takvog dokumenta mi ćemo imati situaciju kakvu imamo sada, da poslodavci gube volju da pregovaraju o kolektivnom ugovoru, da pričaju da treba povećati plate kao da će to neko drugi uraditi umjesto njih“, rekla je Mišićeva i navela da od Vlade Srpske, kao socijalnog partnera, očekuje da prihvati dokument.\n„Cilj je da se poveća najniža plata, da se povećaju sektorske plate i da radnici budu više motivisani, a da poslodavci ne budu sebični i da ne koriste sve benefite koje im daje država, a nisu spremni da svoju dobit dijele radnicima“, rekla je Mišićeva.\nOna je danas predstavila dokument „Veće plate i bolji uslovi rada za ostanak radnika u Republici Srpskoj“, za koji kaže da je proizvod ljetne kampanje koju je realizovao ovaj sindikat i koji će sutra biti upućen Vladi Republike Srpske.\n„Moram priznati, kada smo sve stavili na papir, da je Vlada Srpske prilično bila naklonjena u ovom periodu prema poslovnoj zajednici bez obzira što oni svakodnevno kukaju kako je teško i kako se mora nešto uraditi za privredni ambijent. Mi to podržavamo, ali pokazatelji su sasvim drugačiji“, istakla je Mišićeva.\nMišićeva je rekla da je „u posljednjih 10 godina godišnje plata rasla samo 12 KM“.\n„Ako odbijemo onih 30 KM koje je dala Vlada kroz neoporezivi dio plate, onda su poslodavci godišnje izdvajali samo 12 KM na povećanje plata radnika i to se kasnije manifestovalo kroz povećanje prosječne plate, a prosječna plata ne znači nužno da su povećane one najniže plate, a to su oni radnici koji rade za 450 KM u pedesetočasovnoj radnoj sedmici, a ne četrdesetočasovnoj“, izjavila je Mišićeva.\nStanković je naveo da su mjere, koje su u skladu sa potpisanim Memorandumom sa Vladom Srpske za period 2018-2020. godine, podijeljene u tri grupe – zakonodavne, strateške i socijalni dijalog.\n„U oblasti socijalnog dijaloga mi želimo zaključivanje kolektivnih ugovora – opšteg i posebnog, kako bi Inspektorat i Poreska uprava mogli da kontrolišu obračun i visinu plate jer nam sadašnje stanje govori da, nažalost, većina poslodavaca, naročito u privatnom sektoru, isplaćuju najnižu platu i za srednju stručnu spremu, kvalifikovane radnike, pa čak i visoku stručnu spremu“, rekao je Stanković.\nSjednica Predsjedništva Saveza sindikata Republike Srpske održana je u hotelu „Kardijal“ u Banji Vrućici u Tesliću.


Domace inovacije u obrazovanju na Svetskoj izlozbi u Dubaiju\nTanjug 12. decembra 2021. 13:06\nDUBAI – Delegacija Srbije koju čini 60 kompanija, naučno-obrazovnih institucija i ustanova, kao i naučno-tehnoloških parkova i inovacionih centara, predstaviće svoje inovacije i projekte na svetskoj izložbi „Ekspo 2020 Dubai“ tokom 4. tematske nedelje „Znanje i učenje“, koja je počela danas i trajaće do 18. decembra.\nPrivrednici i predstavnici naučno-obrazovnih ustanova, institucija i organizacija, upoznaće svetsku javnost sa srpskim dostignućima i ostvariti kontakte sa potencijalnim partnerima iz Ujedinjenih Arapskih Emirata i predstavnicima ostalih zemalja učesnica Svetske izložbe, saopštila je PKS.\nČlanovi srpske delegacije biće u prilici da razmenjuju iskustva i znanja na međunarodnom nivou, a s ciljem da se sagledaju načini i mogućnosti obrazovanja kadrova za budućnost, kaže Mirjana Kovačević, rukovodilac Centra za edukaciju, dualno obrazovanje i obrazovne politike Privredne komore Srbije i direktor Poslovne akademije PKS.\n„U okviru ove tematske nedelke biće predstavljeni novi metodi, alati, instrumenti i tehnike učenja, sagledani načini za povećanje dostupnosti obrazovanja, razmenjena iskustva o izazovima koja je učenju nametnula pandemija, predstavljene inovacije u svim sferama od značaja za privredu i društvo“, ističe Kovačević.\nDelegaciju čine državne i privatne ustanove visokog obrazovanja, privredni subjekti, naučno-tehnološki parkovi i inovacioni centri. Direktorka Sektora za strategiju kompanije Telekom Srbija Mila Milenković navodi da “Telekom Srbija, u želji da poveća svoj inovacioni kapacitet, kao i da omogući transfer znanja i ideja sa kompanijama u lancu vrednosti, startap kompanijama i obrazovnim institucijama, namerava da se predstavi kroz koncept Otvorene inovacije i pozove različite kompanije i predstavnike akademske zajednice da se pridruže u realizaciji planova i korišćenju znanja u razvoju inovacija”. Posebna tema tokom četvrte tematske nedelje biće veštačka inteligencija, kao i digitalizacija u obrazovanju, dualni model stručnog obrazovanja i druge oblasti koje su u funkciji učenja za budućnost. “Očekivanja su velika, a posebno smo zainteresovani za teme inovacija u tehnologijama koje podržavaju učenje i primenu znanja kroz vežbe, jer je naš krajnji cilj da kroz programe mehatronike na najbol?i način spojimo tradicionalno i savremeno”, ističe Olivera Gvozdenov, direktorka kompanije „Ernst Klett Präsenzlernen Osteuropa Beograd“, jedinog multidisciplinarnog trening centra za mehatroniku u Srbiji i regionu. Razvojna agencija Srbije i Operativni tim za realizaciju nastupa Srbije na Expo-u 2020 DUBAI, sutra na Paviljonu Srbije organizuju drugu investicionu konferenciju koja će predstaviti prilike za investiranje u sektorima automobilske industrije sa fokusom na električnu mobilnost, hemijsku i industriju šinskih vozila.\nRastući trend ulaganja u održivi transport, e-mobilnost i nove tehnologije u proizvodnji u sektoru transporta prilika su da se Srbija pozicionira kao industrijski lider u ovom delu Evrope, te je Expo Dubai pravo mesto da se investitorima približe ova tri sektora i uspostavi kontakt za nova ulaganja.\nInvesticionu konferenciju otvoriće ministar prosvete, nauke i tehnološkog razvoja Branko Ružić.\nU okviru raznovrsnog poslovnog programa osmišljenog za našu delegaciju, B2B susreti privrednika planirani su za 14. decembar, dok će 15. decembra biti organizovan Biznis dan Srbije na Paviljonu.\nUčešće na Svetskoj izložbi privrednicima iz Srbije omogućeno je uz povlašćene uslove, besplatnu avio kartu i lokalne transfere, smeštaj po povlašćenim cenama u odabranim hotelima, kao i besplatno korišćenje Biznis haba Srbije u slobodnoj zoni Južni Dubai.\nPod sloganom „Povezivanje umova, stvaranje budućnosti“ svetska izložba „Ekspo 2020 Dubai“ počela je 1. oktobra 2021. i trajaće do 31. marta 2022. godine.


JEZIVE scene nakon eksplozije u fabrici raketnog goriva kod Leštana.\nFoto: Printskrin Informer\nNa snimcima sa mesta nesreće vidi se da i dalje kulja gust dim na mestu eksplozije.\nFoto: Фото: Принтскрин Информер\nTri snažne eksplozije potresle su danas Leštane i širu okolinu oko 14 sati, a nakon toga u ovom delu grada pojavio se ogroman gusti sivi dim.\nEksplozija se dogodila u fabrici EDePro, u kojoj se prave protivgradne rakete.\nDve osobe su, nažalost, poginule, a ima čak 15 povređenih.\nBLOKIRAN PRILAZ FABRICI "EDEPRO": Hitna pomoć juri ka mestu eksplozije, jake policijske snage formirale kordon (FOTO/VIDEO)\n23. 11. 2021. u 15:21\neksplozija Bubanj potok leštane eksplozija u beogradu Edepro vesti eksplozija u Beogradu


Potpredsednik Vlade Republike Srbije i ministar unutrašnjih poslova dr Nebojša Stefanović razgovarao je danas putem video linka sa predsednikom Fondacije Amber Alert Evrope Frankom Hoenom i direktorom policijske ekspertske mreže za nestale osobe Damjanom Mikličem o mogućnosti potpisivanja memoranduma o razumevanju sa ovim organizacijama i uspostavlјanju saradnje.\nStefanović je naglasio da Ministarstvo unutrašnjih poslova u slučajevima nestanka dece sve aktivnosti preduzima momentalno i bez odlaganja, pod pretpostavkom da je nestalo dete ugroženo, sve dok se ne dokaže suprotno.\nIstakao je da je Ministarstvo unutrašnjih poslova spremno i otvoreno za razgovore o modalitetima saradnje u pogledu uvođenja Amber Alert sistema u našoj zemlјi, u skladu sa pozitivnim srpskim zakonodavstvom. Naglasio je da želi “srpski” Amber Alert, kao i da činimo najviše što možemo za miran san svakog deteta.\nJedna od prioritetnih aktivnosti Ministarstva unutrašnjih poslova, kako je naveo Stefanović, jeste potpuna sigurnost i bezbednost naših najmlađih.\nPrema njegovim rečima, cilј Ministarstva je da adekvatno odgovori na sve rizike koji mogu da dovedu do nestanka dece, kako bi se izbeglo da bude trajnih posledica po njihovo zdravlјe.\nMinistar je ukazao da je protok vremena od suštinskog značaja prilikom nestanka dece i procesuiranja tih slučajeva.\nPredsednik Fondacije Amber Alert Evrope Hoen pozdravio je spremnost Ministarstva unutrašnjih poslova da bude deo Amber Alerta Evrope i ocenio je da je način na koji srpska policija postupa u slučajevima nestanka dece efikasan i dobar.\nHoen je rekao da je ova organizacija spremna da pruži svu potrebnu pomoć i podršku u podizanju kapaciteta MUP-a u ovoj oblasti.\nDirektor policijske ekspertske mreže za nestale osobe Miklič istakao je da je u slučajevima nestanka dece razmena informacija od presudnog značaja i izrazio spremnost ove organizacije za saradnju sa srpskom policijom u ovoj oblasti.


Energetika - NIS\nNIS se bavi proizvodnjom električne i toplotne energije iz konvencionalnih i obnovljivih izvora.\nTakođe, bavimo se trgovinom električnom energijom, nabavkom, prodajom i upravljanjem portfolijom prirodnog gasa, prodajom komprimovanog prirodnog gasa, razvojem i uvođenjem strateški važnih energetskih projekata, razvojem i implementacijom projekata za povećanje energetske efikasnosti.\nOd 2013. godine na naftnim i gasnim poljima, na osam lokacija u Srbiji, NIS je pustio u rad mini-elektrane čija je maksimalna snaga 14,5 MWe.\nEkološka prednost korišćenja ovih mini-elektrana je u proizvodnji električne i toplotne energije iz gasa, koji do sada nije bio iskorišćen zbog velike količine ugljen-dioksida i azota ili nije mogao biti valorizovan zbog nepostojanja gasne infrastrukture. NIS razvija i trgovinu električnom energijom i pored tržišta Srbije, prisutan je na tržištima Bosne i Hercegovine, Crne Gore, Rumunije, Slovenije i Mađarske a trguje i na granici sa Severnom Makedonijom.\nKljučni zadatak u ovom segmentu poslovanja u narednom periodu biće izgradnja dodatnih kapaciteta za proizvodnju električne energije, pre svih termoelektrane-toplane na lokaciji Rafinerije nafte Pančevo koja se realizuje u saradnji sa sa kompanijom „Gasprom energoholding“.\nNa energetskom tržištu prirodnog gasa u Republici Srbiji NIS ima ulogu proizvođača, velikog potrošača kao i snabdevača prirodnim gasom.\nEkološki čista energija


eKapija | Država smanjuje subvencije javnim preduzećima\nIzvor: Politika | Ponedeljak, 08.02.2021.| 10:18\nDržava smanjuje subvencije javnim preduzećima\nDržava je za ovu godinu namenila 120 milijardi dinara na ime subvencija, ali planira da ih u naredne tri godine prilično umanji tako što će ozbiljno zavrnuti slavinu javnim i državnim preduzećima, dok će nastaviti da subvencioniše oblastu poljoprivrede, nauke i zaštite životne sredine.\nFiskalnom strategijom za naredni trogodišnji period planira se osetan pad izdvajanja za subvencije i druge vidove pomoći preduzećima u državnom vlasništvu (garancije i budžetske pozajmice). Ta strategija inače predviđa da će se subvencije u srednjem roku smanjiti sa 2,7% bruto domaćeg proizvoda (BDP) iz 2021. na 1,9% BDP-a u 2023. što bi bio njihov istorijski minimum u Srbiji i nivo koji je znatno bliži izdvajanjima za te namene zemalja centralne i istočne Evrope sa kojima se možemo porediti.\nFiskalni savet smatra da planirano snažno umanjenje subvencija u srednjem roku predstavlja dobar smer fiskalne politike, ali malo je verovatno da će se realizovati u predviđenom obimu. Država je, kako ističu, za subvencije i neto budžetske pozajmice izdvajala u proseku oko tri odsto BDP-a u periodu od 2015. do 2019. što je preko dva puta više od izdvajanja koja za ove namene imaju druge zemlje centralne i istočne Evrope.\nTroškovi subvencija u Srbiji su onda naglo (i privremeno) povećani u 2020. na 5,2% BDP-a zbog sprovođenja antikriznih mera, da bi budžet za 2021. predvideo njihovo vraćanje na 2,7% BDP-a.\n– Relativno veliko učešće subvencija u budžetu Srbije u odnosu na druge zemlje centralne i istočne Evrope posledica je toga što se iz godinu u godinu javlja neko neuspešno javno i državno preduzeće kome je potrebna pomoć države. U 2021. planirano je da se budžetska sredstva daju Er Srbiji, u 2020. to su bili Er Srbija i EPS, ranije Srbijagas, Petrohemija, a redovni korisnici državnih subvencija su Železnice Srbije i Resavica. U tom kontekstu trebalo bi razmotriti veoma ambiciozne planove smanjenja subvencija iz Strategije – navodi Fiskalni savet u svom mišljenju o dokumentu Fiskalna strategija za 2021. sa projekcijama za 2022. i 2023. godinu\nZbog lošeg stanja fizičke infrastrukture Fiskalni savet ne vidi mogućnost da se subvencije železničkim preduzećima osetno umanje u srednjem roku. Oni naglašavaju da je reforma najdalje odmakla u slučaju železničkih preduzeća. Međutim, uprkos i dalje izdašnim subvencijama iz budžeta (oko 14 milijardi dinara) železnička preduzeća ostvarila su ukupan negativan rezultat od skoro pet milijardi dinara u 2019. godini.\n– Najvažniju prepreku predstavlja loša infrastruktura zbog koje železnički saobraćaj ni izbliza ne predstavlja validnu alternativu drumskom saobraćaju. Preliminarna analiza koju smo sproveli na bazi periodičnih finansijskih izveštaja iz 2020. ukazuje da se poslovanje železničkih preduzeća dodatno pogoršalo usled pandemije. Tome u prilog ide činjenica da je u decembru 2020. iz budžetske rezerve preduzeću Srbijavoz interventno preneto 300 miliona dinara, a vrlo je moguće da će dodatna vanredna sredstva iz budžeta (za neko od železničkih preduzeća) biti usmerena i u narednom periodu.\nDakle, nije realno očekivati da brzo dođe do zaokreta u poslovanju koje bi vodilo smanjenju subvencija u srednjem roku – navodi Fiskalni savet.\nPlan restrukturiranja EPS-a podrazumeva veliko povećanje cene struje što ga uz ostale mere iz Strategije čini nekredibilnim, navodi Fiskalni savet uz napomenu da je zbog izostanka suštinske reforme država u 2020. čak neplanirano dotirala EPS sa oko 40 mil EUR.\n– Mere koje su izložene u Fiskalnoj strategiji ne uveravaju da može doći do ozbiljnijeg zaokreta u poslovanju EPS-a. Optimizacija troškova radne snage, koja se pominje u ovom dokumentu, odnosi se samo na plan koji je istekao 2019, bez naznaka da li će se sa racionalizacijom nastaviti u budućnosti. Predviđa se izmena pravne forme EPS-a u akcionarsko društvo. Bez ulaženja u detalje navodi se namera sprovođenja svih potrebnih mera za poboljšanje naplate što nije kredibilno.\nJedina Strategijom planirana mera koja može da unapredi bilanse preduzeća jeste izmena tarifne politike. Ako povećanje cene struje, ne bude uvezano sa smanjenjem drugih troškova (najpre, radne snage), moralo bi da bude nerazumno veliko poskupljenje struje što i ovu meru čini malo verovatnom – navodi Fiskalni savet.\nDo sličnih zaključaka se dolazi i kada se analizira plan reformi u Srbijagasu. Za razliku od EPS-a, čiji je plan reformi nešto detaljnije prikazan u Strategiji, za Srbijagas se iskazuje namera "da preduzeće do kraja 2020. bude u mogućnosti da samostalno servisira finansijske obaveze nastale u periodu 2008–2012".\n– Međutim, kako izostaje detaljna razrada mera, ni ovaj srednjoročni plan reformi ne možemo smatrati kredibilnim. Nedavno usvajanje novog plana reforme Srbijagasa ukazuje na rešenost vlade da se nešto konačno pomeri nakon dugogodišnjeg stagniranja. Stiče se, pak, utisak da se najveći deo mera odnosi na izdvajanja delatnosti unutar Srbijagasa u zasebna preduzeća što – kao i u slučaju EPS-a – ne može samo po sebi da dovode do boljeg poslovanja. Plan reforme podrazumeva i da se Srbijagas reši zavisnih preduzeća koja opterećuju njegove bilanse ali i izmenu tarifne politike – navodi Fiskalni savet, uz podsećanje da je država već jednom preuzela na sebe otplatu kredita ovog preduzeća u iznosu od oko milijardu evra.\nFiskalni savet navodi da bez racionalizacije broja zaposlenih i izmene prodajne cene uglja nije moguće očekivati bolje poslovanje Resavice i smanjenje državnih davanja. To preduzeće posluje sa godišnjim gubitkom od oko 15 mil EUR, uprkos izdašnim godišnjim dotacijama iz republičkog budžeta od oko 40 mil EUR Subvencije čine čak dve trećine svih prihoda preduzeća i jasno je da Resavica u sadašnjim okolnostima ne može samostalno da posluje.\nDržava godinama iskazuje želju da se problemi preduzeća reše, ali se malo uradilo. Država je za Resavicu od 2013. do 2019. izdvojila preko 260 mil EUR, a još oko 80 mil EUR je planirano za 2020. i 2021. godinu. Prema oceni Fiskalnog saveta čak i poslednje najave iz vlade ne uveravaju da se zaista ide ka suštinskom rešenju. Srednjoročni plan za umanjenje subvencija bio bi uverljiviji, kažu, ako bi se odlučnije rešavala sudbina preostalih državnih preduzeća u procesu privatizacije.\nKako navode u Fiskalnom savetu Petrohemija i MSK su 2019. ostvarili gubitak od po 20 mil EUR koji se delom može pripisati i nepovoljnim tržišnim okolnostima – više nabavne cene inputa od cena finalnih proizvoda za prodaju.


Javno-privatno partnerstvo predstavlja mogućnost za razvoj države – Magazin Plus\nHome/Politika/BiH/Javno-privatno partnerstvo predstavlja mogućnost za razvoj države\nJavno-privatno partnerstvo predstavlja mogućnost za razvoj države\nMidhat Send an email 2017-02-19\nPodijeljenost ustavnih nadležnosti između različitih nivoa vlasti u Bosni i Hercegovini uvjetovala je i brojne nedostatke kada je u pitanju definiranje oblasti javno-privatnog partnerstva.\nTako u BiH postoji 14 različitih zakona o koncesiji i 12 zakona o javno-privatnom partnerstvu. Ovakav zakonski okvir potrebno je unaprijediti kako bi bio atraktivniji privatnim investitorima, ali na način da javni sektor ima kontrolu nad tim procesom.\nS obzirom na to da brojni projekti, od važnosti za građane, mogu biti realizirani upravo kroz javno-privatno partnerstvo, Ured koordinatora za reformu javne uprave BiH organizirao je radnu konferenciju o tom pitanju za predstavnike Vlade Federacije BiH, Vlade Republike Srpske i Vlade Brčko Distrikta.\nSkupu su prisustvovali stručnjaci iz ove oblasti iz zemalja regije koji se najduže bave ovim pitanjima kako bi se sagledala najbolja iskustva susjednih zemalja, ali i da bi se organizirala sadržajna rasprava o tome kako treba izgledati zakonodavni okvir javno-privatnog partnerstva u BiH.\nPravni osnov za uređenje javno-privatnog partnerstva preuzet je iz Sporazuma o stabilizaciji i pridruživanju te se od institucija očekuje da kreiraju ambijent i zakonski okvir za realizaciju projekata iz javno-privatnog partnerstva.\nProfesor na Ekonomskom fakultetu Univerziteta u Sarajevu Tarik Zaimović kazao je da iako je ustavno uređenje BiH složeno, ali iskustva iz regije sagledavaju kroz sadržajni i institucionalni okvir, ističući da u BiH ipak ne može biti primijenjen centralizirani model kakav je slučaj u Srbiji ili Hrvatskoj.\n– No, u domenu sadržaja samog zakona i odredbi koje su važne za implementaciju projekta javno-privatnog partnerstva tu nije važno kakvo je institucionalno uređenje države budući da bilo da se on implementira na nivou kantona ili entiteta potrebno je primijeniti iste korake – naglasio je Zaimović.\nPrimjera radi ukoliko se radi procjena rizika procedura je ista bez obzira da li se to radi na nivou kantona ili entiteta, te Zaimović dodaje da uspješni primjeri realizacije projekata u zemljama okruženja mogu biti iskorišteni i u BiH.\nZaimović je u razgovoru za Fenu kao primjer naveo novu zagrebačku zračnu luku za koju je i bivši direktor rekao da nikada ne bi bila završena da nije bilo javno-privatnog partnerstva, odnosno da su se čekala budžetska sredstva, projekat ne bi bio završen za 50 godina. Realizacijom tog projekta Zagreb će dobiti kvalitetan aerodrom koji će biti i zvanično otvoren u ovoj godini.\nJavno-privatno partnerstvo, ističe profesor Zaimović, predstavlja mogućnost za razvoj države jer se može dogoditi da se država više neće moći zaduživati kod međunarodnih kreditora kako bi osiguravala novac za izgradnju, primjera radi, cesta.\n– U postojećem sistemu, kada bismo napravili analizu šta su vlade radile, garantiram da bi najmanje 30 do 50 posto stvari mogli raditi kroz javno-privatna partnerstva i bolje bi i efikasnije to radio privatni partner – tvrdi Zaimović.\nDodao je i da je podrška biznis sektora u ovom procesu izuzetno važna, pored političke volje, jer bez privatnih poduzetnika i njihove inicijative i želje da investiraju ne može biti ni javno-privatnog partnerstva.\nMišljenja je da bi javni prijevoz u Sarajevu mogao biti riješen putem javno-privatnog partnerstva s ciljem da se dobije bolji kvalitet usluga za građane, a to sigurno ne bi ugrozilo funkcioniranje javnog gradskog saobraćaja, jer se uvođenjem privatnog partnera u autobuski saobraćaj u Sarajevu to nije dogodilo.\nUstvrdio je i da je osnovni preduvjet za funkcioniranje javno-privatnog partnerstva da se na duži rok od 12, 15 ili 20 godina kalkulira da to manje košta javni sektor i porezne obveznike, a istovremeno to je i ugovorni odnos u kojem se tačno precizira šta se treba ispuniti.\nNapomenuo je da sve što uradi privatni sektor i koristi za javnu funkciju odnosno eksploataciju javnog dobra na kraju se vraća javnom sektoru, a kao primjer Zaimović navodi pitanje javne rasvjete i stepena kriminaliteta jer ukoliko je javna rasvjeta kvalitetnija opada stepen kriminaliteta u društvu.\nStoga, javno-privatno partnerstvo znači dugoročnu saradnju javnog i privatnog sektora na ugovornoj osnovi, radi zadovoljenja javne potrebe osiguravanjem finansiranja u cilju izgradnje, sanacije, rekonstrukcije, upravljanja, održavanja infrastrukture, pružanja usluga i izgradnje objekata.\nAquareumal Fojnica - Nema skupštine, direktora niti uloženog novca radnika\nNarednog vikenda FIS kup ”Jahorina 2017” i Red Bull Home Run


B92: Kandićeva apeluje na Dačića - Fond za humanitarno pravo/Humanitarian Law Center/Fondi për të Drejtën Humanitare | Fond za humanitarno pravo/Humanitarian Law Center/Fondi për të Drejtën Humanitare\n/Informisanje/Aktuelno o tranzicionoj pravdi/B92: Kandićeva apeluje na Dačića\nB92: Kandićeva apeluje na Dačića\nNataša Kandić pozvala je ministra policije Ivicu Dačića da ohrabri sve policjce koji su upoznati sa izvršenim ratnim zločinima da to prijave.\nPredsednica Fonda za humanitarno pravo (FHP) u pismu Dačiću navodi da od njega očekuje da zaštiti svedoke-policajce i “poruči svima koji su svoje ruke okrvavili da ih MUP neće štititi”.\nPovodom protesta policajaca u Leskovcu zbog hapšenja kolega pod sumnjom da su izvršili ratne zločine na Kosovu i Metohiji, Kandićeva od ministra policije traži da javno reaguje i kaže na kojim je pozicijama – “da hapsite počinioce ratnih zločina ili da ih štitite”.\n“Utisak javnosti je da je rukovodstvo MUP-a podeljeno oko hapšenja pripadnika policije koji su činili ratne zločine”, navodi Kandićeva dodajući da “u javnosti se takođe vidi da je Tužilaštvo za ratne zločine u strahu i pod jakim pritiskom što pokreće istrage protiv policajaca”.\nNazivajući proteste u Leskovcu pobunom, ona ocenjuje da je to “izazvalo veliku konfuziju i profesionalnu pometnju u MUP-u i Tužilaštvu za ratne zločine”, objašnjavajući da se zato i obratila ministru policije.\nKandićeva smatra da je u Leskovcu “vanredna situacija” i da grupa policajaca “manipuliše porodicama stradalih i ubijenih policajaca šireći priću da će svi policajci koji su bili na Kosovu biti uhapšeni”.\nPredsednica FHP navodi i da ta grupa “otvoreno preti da će ubiti svedoke-policajce i njihovu decu, traže da MUP obelodani njihova imena, da ih udalji iz policije i da im se sudi zbog “izdajstva”.\nBivši pripadnici policije i vojnih rezervista zatražili su juče puštanje na slobodu četvorice policajaca uhapšenih u petak u Leskovcu pod sumnjom da su izvršili ratne zločine na Kosovu i Metohiji 1999. godine.\nOni su na protestu u Leskovcu saopštili da će, ukoliko im se ne ispune zahtevi, radikalizovati protest pod motom “Ko je sledeći”.\nDačić je izjavio 14. marta da MUP nema razloga da štiti bilo koga ko je počinio ratni zločin, ali da je to hapšenje na neki način unelo nemir među sve policajce koji su bili na Kosovu i Metohiji.\nOn je rekao novinarima da MUP nema razloga da štiti one koji su počinili ratne zločine, ali da će, imajući u vidu osetljivost problematike, osumnjičenima biti pružena sva pravna pomoć jer je u interesu MUP-a da se dokaže njihova nevinost.\nDačić je podsetio da je hapšenje izvršeno po nalogu srpskog Tužilaštva za ratne zločine i istakao “da odluka tužilaštva na neki način unosi nemir među sve policajce koji su učestvovali u borbama na Kosovu i Metohiji”.


Sajam naoružanja i vojne opreme „IDEX 2021” - CeGIT Sajam naoružanja i vojne opreme „IDEX 2021” - CeGIT\n01.03.2021Autor: Vlade Radulović\nNAVDEX - Izložba za ratnu mornaricu (foto: gulf365.com)\nMeđu potpisanim ugovorima ističe se nabavka 12 lakih jurišnih aviona B-250 aviona kompanije „Calidus” iz Ujedinjenih Arapskih Emirata, oklopna vozila kompanije “Nimr” iz UAE za jedinice kopnene vojske, 400 bespilotnih vazduhoplovnih sistema južnoafričke kompanije „Denel SoC LTD” za jedinice komande predsedničke garde, kao i proizvodnja sistema vazdušne komunikacije GATRT-T koju realizuje francuska kopanija „Thales” za potrebe Komande ratnog vazduhoplovstva i PVO UAE.\nU segmentu ratne mornarice pod nazivom „NAVDEX 2021” na oko 81.000 kvadratnih metara predstavilo se više od sedamdeset izlagača iz šesnaest zemalja, a deset država (SAD, Pakistan, Ujedinjeno Kraljevstvo, Bahrein, Bangladeš, Italija, Južna Afrika, Indija, Grčka i Ujedinjeni Arapski Emirat), prikazalo je na ovom događaju sedamnaest brodova i drugih plovnih objekata. Pomorski brodovi i njihova oprema, među kojima su bili i američki razarač opremljen vođenim raketama „USS John Paul Jones”, deplasmana 9.000 tona i dužine 154 metra, kao i brod obalske straže UAE „Shouty”, bili su izloženi na pristaništu ADNEC Marina u Nacionalnom izložbenom centru Abu Dabija, kao i u posebno za to namenjenim oblastima u Mina Zajedu (Mina Zayed) u lučkoj zoni Abu Dabija.\nOve godine, otvaranju sajma prethodila je Međunarodna odbrambena konferencija koja je u poslovnom centru Nacionalne naftne kompanije Abu Dabija (ADNOC Business Centre) održana u subotu 20. februara i to prvi put kao hibridni događaj. Na taj način organizator je omogućio velikom broju svetskih eksperata i stručnjaka iz oblasti savremenih tehnologija da svoje učešće na pomenutoj konferenciji ostvare direktnim prisustvom na licu mesta ili putem video-linka. Tema konferencije bila je vezana za četvrtu industrijusku revoluciju (4IR - Fourth Industrial Revolution) i njen uticaj na sferu odbrane u segmentu kopnene vojske, vazduhoplovstva i protivvazduholovne odbrane i mornarice. U skladu sa tim zvaničan naziv glasio je „Prosperitet i razvoj veštačke inteligencije i napredne tehnologije i zaštita u eri 4IR”. Konferencija se sastojala iz četiri glavne sesije, a otvorio ju je uvodnim govorom državni ministar odbrane UAE Muhamed Ahmed al Bavardi al Falasi.\nNa jednom od najveći izložbenih prostora, ukupne površine veće od 500 m², bio je predstavljen deo proizvodnog programa preduzeća grupacije Odbrambene industrije Srbije - HK „Krušik”, „Zastava oružje”, „Sloboda” a.d, „Prva Petoletka Trstenik” d.o.o. (PPT), „Prva iskra- namenska” a.d, kao i preduzeća: „EI-Opek” a.d, „Iritel” a.d, „Proizvodnja Mile Dragić” i „Horus”. Prvog dana sajma štand kompanije „Jugoimport – SDPR”, obišao je i ministar odbrane Republike Srbije dr Nebojša Stefanović, koji je tamo boravio na poziv potpredsednika i premijera Ujedinjenih Arapskih Emirata, vladara i ministra odbrane Dubaija šeika Muhameda bin Rašeda al Maktuma.\nKada je reč o izloženim maketama i projektima domaće industrije, najviše pažnje među potencijalnim i budućim kupcima vladalo je u segmentu artiljerije. U fokusu su bile srpske haubice NORA-B52 i „aleksandar”, višecevni raketni sistemi „alas” i „tamnava”, raketni lanser „šumadija”, kao i artiljerijska municija i minobacači.\nInteresovanje prisutnih privukli su i oklopni transporter „lazar 3” i borbeno oklopno vozilo „miloš” 4x4, koji bi u narednom periodu trebalo da dobiju unapređeni sistem oslanjanja francuske kompanije „Texelis”. Uz to, posetiocima su predstavljeni i projekat borbene besposadne robotizovane platforme „miloš-N”, bespiotni helikopter X-01 „stršljen”, koncepti školskih aviona „lasta” i „sova”, kao i maketa višenamenskog brzog patrolnog čamca. Protekli sajam u Abu Dabiju bio je prilika da se učvrsti postojeća saradnja koja na polju vojne tehnike postoji sa Ujedinjenim Arapskim Emiratima ali i pokrenu nova partnerstva i pronađu novi kupci za srpsko naoružanje i vojnu opremu.\nDomaća kompanija iz UAE „NIMR”, deo EDGE grupacije, predstavila je tokom sajma drugu generaciju svojih oklopnih vozila Ajban 4x4 i Hafeet 6×6, a kompanije „Al Jasoor” i „Earth” visokoenergetske laserske sisteme koji su zajedno sa kompanijom „Raytheon Emirates” integrisali u borbeno oklopno vozilo 8x8 „Rabdan”.\nSa druge strane, američki „Boeing” potvrdio je tradicionalno prisustvo i zainteresovanost za ovaj region. Predstavnici kompanije istakli su da će fokus njihovih pregovora biti usmeren na širok spektar ponuda, uključujući sisteme za obuku pilota na novim vazduhoplovnim platformama T-7A „Red Hawk”, kao i prodaju zainteresovanim kupcima u regionu aviona cisterne KC-46A „Pegasus”, helikoptera AH-64 „Apache” i CH-47 „Chinook”, te sistema laserskog naoružanja.\nPrilikom ranijeg problema oko nabavke bespilotnih letelica iz SAD, alternativa je pronađena u Kini i njihovim „Wing Loong II” and „Rainbow” platformama. Zbog toga ne čudi što su ovogodišnje smanjeno prisustvo Amerike upravo iskoristili predstavnici odbrambene industrije Kine, ali i Rusije. Njihovi izložbeni prostori bili među najvećim na sajmu, narčito Kinesko-emiratska inovativna laboratorija za nauku i tehnologiju, na kojoj su prisutni kineski inženjeri na sva pitanja odgovarali na odličnom arapskom jeziku.\nZa kompanije koje dolaze iz Ruske Federacije, tržiše Bliskog istoka i severa Afrike izuzetno je značajno i važno jer je čak 50% izvoza „Rosoboronekporta” tokom 2020. godine otišlo upravo u ovaj region. Na više od 12.000 m² izložbenog prostora u hali dvanaest, predstavljeni su proizvodi državne korporacije „Rosteh”, uključujući kompanije „Visokoprecizni sistemi”, „Uralvagonzavod”, koncern „Kalašnjikov”, „Tehnodinamika”, „Ujedinjena korporacija za proizvodnju instrumenata”, „Švabe holding”, a i najveće kompanije ruske odbrambene industrije – „Almaz-Antej”, koncerna „Morinformsistem-Agat”, Istraživačko-proizvodno udruženje „RusBITech”, korporacija „Proekt-tehnika” i Kazanjski barutni zavod.\nPrvi put su održane i javne prezentacije u vidu makete tenka T-14 „armata”, predstavljene su makete višenamenskog lovca poslednje generacije Su-35 i transportno-jurišnog helikoptera Mi-38T, a mogle su da se vide i makete oklopnih vozila iz porodice „tajfun” i „tornado”. Interesovanje prisutnih privukla je i borbena bespilotna letelica „orion-E” kompanije „Kronštadt”, koju odlikuje maksimalna poletna masa od oko jedne tone, nosivost korisnog tereta do 200 kilograma uz plafon leta od 7,5 km i brzinu do 200 km/h.\nUz sve navedeno, sajam je bio prilika i da se prikažu i nove vrste oružja ruske proizvodnje. Premijeru u inostranstvu doživela je jurišna puška „kord” kalibra 7,62x39 i 5,45x39, kao i najnovija, izvozno orijentisana jurišna puška AK-19 u kalibru 5,56x45mm NATO, koncerna „Kalašnjikov”. Isti proizvođačč predstavio je i pištoj „lebedev”, a osim toga, posetioci su imali prilike da vide i snajperske puške velikog dometa kompanije „Lobaev Arms” - DVL-10M1 „Saboteur”, TSVL-8 „Stalingrad”, DXL-3 „Longstrike” i DXL-4 „Sevastopol”. U segmentu mornarice predstavljena je maketa patrolnog čamca Projekat 22160 i „karakurt-E” mali raketni brod Projekat 22800E ruske kompanije za brodogradnju „Ak Bars”.\nEvropska kompanija „MBDA” i kompanija „Tawazun” iz UAE potipsali su sporazum o namerama i definisali osnovne uslove saradnje na polju pametnih vođenih sistema naoružanja. Cilj sporazuma je da se stvori dugoročno partnerstvo između dve kompanije i omogućiti razvoj „smart guided” sistema naoružanja - od procesa dizajniranja do završne faze proizvodnje. Tokom predrazvojne faze, dve strane će razmotriti nekoliko koncepata i izabrati optimalan sistem po pravoj ceni i sa pravim performansama, koristeći mogućnosti odbrambene industrije UAE. Taj sporazum deo je bilateralnog sporazuma o saradnji potpisanog između Republike Francuske i UAE.\nPredstavljeno je i višenamensko oklopno vozilo TITUS 6x6 namenjeno za prevoz trupa, izviđanje kao i za jedinice ABHO i artiljerije, koje je za potrebe sajma bilo posebno prilagođeno terenskim zahtevima Bliskog istoka, uz integrisanu Nexter ARX25 kupolu sa topom kalibra 25 mm. Od ostalih eksponata istakli su se samohodna top-haubica CAESAR 6x6 kalibra 155 mm, zemaljske besposadne robotizovane platforme, glavni proizvod kompanije CTA International - top kalibra 40 mm namenjen lakim oklopnim vozilima, kao i širok asortiman municije kalibra od 20 mm do 155 mm, uključujući i pametnu municiju zemlja-vazduh i zemlja-zemlja.\nGlavni snadbevač francuske vojske i partner nekoliko država na Bliskom istoku, kompanija „Arquus” (bivši „Renault Trucks Defense”) na proteklom sajmu predstavila je svoj poznati proizvod - lako oklopno vozilo „Scarabee”, kao i daljinski upravljane borbene sisteme, oklopno borbeno vozilo „Fortress Mk2” i visokomobilni oklopni transporter točkaš VAB Mk3 IFV. Pored svega navedenog, francuska odbrambena industrija svoje sposobnosti i domete predstavila je i u segmentu ratne mornarice, kao i na polju sistema veze i komunikacionih sistema namenjenih upotrebi u složenom okruženju.\nNastup Belorusije, Ukrajine, Španije, Švedske, Finske...\nBelorusija je predstavila novo lako oklopno vozilo MZKT-490101 pogona na sva četiri točka. Nosivost vozila je 1.800 kg i može da prevozi do pet članova posade koji su dodatno zaštićeni „blindiranom kapsulom”. Vozilo poseduje sisteme za grejanje, ventilaciju i klimatizaciju, kao i nezavisni izduvni ventilator, a vrata su opremljena puškarnicama. Na krovu vozila postavljen je rotirajući otvor, na koji se u daljim modifikacijama može integrisati i borbenim modul.\nŠpanska kompanija „Escribano” predstavila je novu daljinski upravljanu borbenu stanicu „Guardian 30”. Reč je o specijalno dizajniranom borbenom modulu za novi španski projekat borbenog oklopnog vozila 8x8 „Dragon”. Osnovu stanice čini top ATK Orbital MK.44S kalibra 30 mm, koji se može prilagoditi i potrebama kalibra 40 mm. Kupola je žirostabilisana, a integrisana optoelektronska oprema poslednje generacije doprinosi izuzetnoj pouzdanosti tokom eksploatacije.\nProtekli sajam bio je prilika da švedski proizvođač „SAAB” isporuči UAE treći od ukupno pet poručenih višenamenskih aviona za rano upozoravanje i kontrlu u vazduhu „GlobalEye”, a Finska „Patria” predstavila je svoje savremeno, visokomodularno oklopno vozilo na točkovima povećane zaštite AMVXP 8x8.


Otkriveno spomen-obeležje na zadužbini Mihajla Pupina | ZR KLIK\nZrenjanin- Na zadužbini najvećeg naučnika s ovih prostora, Mihajla Pupina, na kući u ulici Kej 2. oktobra broj 9 u Zrenjaninu danas su zamenik gradonačelnika Zrenjanina Saša Santovac i predsednik udruženja “Pupinovo nasleđe” Robert Sabo otkrili spomen-obeležje. Svečanosti su prisustvovali i dr Filip Krčmar, autor teksta na obeležju, profesor Miodrag Stanković, koji je predstavio knjigu “Od useljenika do pronalazača”, članovi udruženja “Pupinovo nasleđe” i učenici EGŠ “Nikola Tesla”.\nZamenik gradonačelnika Saša Santovac ukazao je na značaj negovanja uspomene na slavnog naučnika, najvećeg sa prostora Banata, i potrebu da mu se grad oduži i zahvali na različite načine i podsetio da jedna od centralnih gradskih ulica i tehnički fakultet nose njegovo ime, kao i da je on počasni građanin Zrenjanina.\n“Kuća je pod zaštitom države i rekonstrukcija zahteva poštovanje strogih uslova Zavoda za zaštitu spomenika kulture. U osnovi ima površinu od 400 kvadratnih metara, a po projektu renoviranja i opremanja potrebna su sredstva od oko 100 hiljada evra. To su sredstva koje udruženje nije u mogućnosti da samostalno obezbedi i mislimo da to treba da bude deo nekog evropskog projekta ili nešto slično. Planira se da u kući bude Pupinova spomen-soba i sadržaji koji to prate, i da ovo mesto u nekom narednom periodu postane i destinacija brojnih đačkih ekskurzija koje posećuju Zrenjanin. Time bi Pupinova zadužbina imala i turistički potencijal”, rekao je Sabo i dodao da je Grad Zrenjanin u svakom trenutku spreman da bude partner u realizaciji takvog projekta.


Plata direktora “samo” tri proseka – Semendria\n05. decembar 2012. DRUŠTVO – Izvor: Večernje novosti – Prosečna plata Smederevaca sa letošnje 52.000 dinara, pala je na 30.000 dinara, čemu je najviše kumovalo gašenje Železare. Za građane koji pune budžet, plate većine direktora su službena tajna. Direktori javnih preduzeća koja se finansiraju iz budžeta zarađuju mesečno od dve do tri prosečne plate koje se kreću od 70.000 do 100.000 dinara.\nIako su javna preduzeća po zakonu obavezna da dostave tražene podatke o platama, većina se oglušila na pitanje „Novosti“. Odgovorila su samo tri preduzeća. Ispostavilo se da ne samo da javnost ne zna kolike su direktorske plate, već ni lokalna samouprava?\n– Grad ne poseduje informacije o zaradama direktora i zamenika direktora javnih preduzeća i ustanova – navodi Bojan Milutinov, ovlašćeno lice za postupanje po zahtevima za slobodan pristup informacijama od javnog značaja.\nUz priznanje da su nekima plate nepristojno visoke, lokalna samouprava je pre dve godine ograničila zarade direktora na maksimalno 80 odsto plate gradonačelnika.\n– Ta preporuka je još na snazi i poštuje se – tvrdi Dobrica Glišić, član Gradskog veća za resor javnih preduzeća. Glišić navodi da je on na Gradskom veću insistirao da se „Novostima“ dostave podaci o platama koje, kako tvrdi, nisu tako velike kako se misli.\n– Veći je problem broj zaposlenih u tim preduzećima. Moramo da budemo racionalni, jer sledi teška godina – kaže Glišić.\nPrema podacima onih koji su ispoštovali zakon i dostavili informacije, direktorka JKP „Zelenilo i groblja“ Slađana Jeremić u julu, avgustu i septembru sa toplim obrokom i regresom zaradila je po 78.531 dinar. Plata njenog zamenika Dragoslava Savića je 67.088 dinara.\nDirektor JKP „Pijace“ Božidar Stanković, primio je 89.491 dinar sa uračunatim radnim stažom od 37 godina i toplim obrokom.\nIako su „Novosti“ tražile podatke o isplaćenim zaradama sa minulim radom, bonusima, prekovremenim radom, regresom, „Čistoća“ je to previdela i dostavila „gole“ plate. Tako je neto zarada bivšeg direktora bila 82.955 dinara, dok novi Kristijan Đurić još čeka prvu platu. Do sada je kao zamenik zarađivao 73.000 dinara.\nPrema podacima iz izveštaja o radu, direktor Direkcije za izgradnju prošle godine, bez minulog rada, prosečno je zarađivao 77.572,54 dinara mesečno.\nDirekcija za izgradnju, Parking servis, JP za stambene usluge i toplifikaciju i Turistička organizacija nisu u zakonskom roku od 15 dana dostavile informacije o platama direktora, pomoćnika i zamenika.\n« Rusi stižu u Železaru\nOdržana 31. sednica Gradskog veća »


Elektroprivreda RS gradi solarnu elektranu i vetropark 2020. – Krstarica\nElektroprivreda RS gradi solarnu elektranu i vetropark 2020.\nTanjug 29. januara 2020. 09:02\nBANJA LUKA – Elektroprivreda Republike Srpske (ERS) planira da ove godine krene sa gradnjom solarne elektrane i vetroparka, vrednih preko 250 miliona maraka (oko 128 miliona evra), što je svojevrsni zaokret u njihovoj proizvodnji električne energije koja se do sada zasnivala na uglju i vodi.\nPrema Privremenom operativnom planu nabavki za 2020. godinu, u prvom kvartalu će biti raspisan tender za izgradnju vetroparka “Hrgud” na istoimenoj lokaciji u opštini Berkovići, piše portal Capital.\nTaj projekat, vredan 126,12 miliona maraka (64,5 miliona evra), u ERS-u planiraju da finansiraju vlastitim sredstvima, kreditom i donacijama, a pokretač će biti Direkcija za investicije ERS-a.\nRanije su na ovoj lokaciji izvršena jednogodišnja ispitivanja potencijala vetra na osnovu kojih je izrađena Studija opravdanosti ovog energetskog objekta.\nSrednja godišnja brzina vetra se kreće od šest do osam metara u sekundi na visini od 79,5 metara.\nU planu je gradnja 16 vetroturbina koje bi imale ukupnu snagu od 48 megavata i godišnju proizvodnju od 126 gigavat časova.\nS obzirom na lokaciju vetroparka biće potrebno da se izgradi preko šest kilometara puteva.\nNa kraju ove godine, trebalo bi da bude raspisan javni poziv za izgradnju solarne elektrane, koja će biti pozicionirana 12 kilometara jugoistočno od Trebinja.\nSolarna elektrana “Trebinje” će imati instalisanu snagu od 100 megavata i godišnju proizvodnju od 147,7 gigavat časova.\nPrema zvaničnim podacima, ERS proizvodi 56 odsto ukupne električne energije u termoelektranama a 44 odsto u hidrocentralama.\nZorana Mihajlović: „Litijum je nafta 21. veka“


LPGTECH konačno i u Srbiji - AUTOGAS MAGAZIN | AUTOGAS MAGAZIN\nIako postoji tek nekoliko godina, LPGTECH – Poljski proizvođač inovativnih gasnih sistema, u kratkom vremenskom periodu uspeo je da osvoji svet, šireći svoju mrežu distributera i servisera do najudaljenijih krajeva planete.\nUprkos verovanju da je razvoj autogasa dostigao svoj vrhunac, ova kompanija je dokazala da je taj mit uspešno razbijen. Nove ideje, nove tehnologije i jednostavna primena su ono čime je LPGTECH krenuo napred u dalji razvoj auto gasnih sistema.\nIskustvo generisano tokom nekoliko decenija rada u prestižnoj Poljskoj kompaniji AC, uspešno je preneto i na novi brend LPGTECH. Njihove kompjuterske jedinice podjednako dobro rade i na LPG-u i na CNG-u, a valja istaći da pored kompjuterskih jedinica, proizvode i svoje dizne Dragon, namenjene savremenim automobilima sa minimalnim vremenom ubrizgavanja goriva. U svojoj paleti proizvoda imaju i Perfect Blue filtere, OBD dijagnostičke uredjaje, MAP senzore, termoplastična creva…sve ono što je potrebno za savršenu konverziju automobila na gas.\nPosle višemesešnih pregovora i nekoliko poseta Srbiji, ova kompanija je našla svog predstavnika za ovo tržište – kompaniju Makedo-Gas d.o.o., u kojoj je prepoznala potencijalnog partnera, sa kojim očekuje dugoročnu i uspešnu saradnju. Iako postoje i druge kompanije koje su bile zainteresovane za distribuciju ovog svetski poznatog brenda, znanje, iskustvo i pozitivan pristup je ono što ih je opredelilo za saradnju sa kompanijom Makedo-Gas, koja već deceniju ipo ugrađuje auto gas sisteme, kako na teritoriji Srbije, tako i u regionu.


Krizni štab upozorava: Ove dve grupe ljudi najviše su ugrožene\nA. J. 29. jula 2020. 16:19\nPrema rečima člana Kriznog štaba dr Zorana Gojkovića, zapaženo je da je među preminulima veliki broj onih koji su gojazni ili boluju od dijabetesa.\nEdita Stokić, direktorka Kliničkog centra Vojvodine juče je na konferenciji za medije govorila o posebno opasnim kategorijama zaraženih, gojaznim i osobama koje pate od dijabetesa tip dva.\n„Gojaznost je faktor za za oboljevanje od kovida pa čak i sa povećanjem gojaznosti dolazi do povećanja šanse za hospitalizaciju na intenzivnoj nezi, za primenu mehaničke ventilacije, pa čak je i smrtnost u tom slučaju veća“, upozorava ona.\nDodala je i da je i Evropska asocijacija za studiju gojaznosti jasno stavila do znanja da je gojaznost bolest udružena sa brojnim komplikacijama koje prati virus kovid.\nPokrajinski sekretar za zdravstvo Zoran Gojović istakao je na današnjoj konferenciji da traganje za kontaktima zaraženih, poput aplikacije koja upozorava ukoliko se nađete u blizini zaraženog, veliki broj zemalja je već uradio aplikaciju, neki su pustili u probni rad, a neke zemlje čekaju.\n„Imamo posebno oformljenu IT grupu koja radi na unapređenju softvera za sve podatke, ali radi i na razvoju naše aplikacije, tako da će naša javnost biti obaveštena. Te aplikacije rade u zemljama istočne i jugoistočne Azije, „, rekao je pokrajinski sekretar za zdravstvo Zoran Gojković.\nNa zapadnom Balkanu jeste povećan broj obolelih, raste svuda ponovo broj obolelih, rekao je Gojković.\n„Krajem jula imamo ono što smo očekivali, da će nam biti potrebno dve do tri nedelje aktivnih mera, svega što smo na početku meseca, to jest što smo između 5. i 10 jula uveli.“\n„Najveći porast u našem regionu se registruje u Rumuniji“, navela je direktorka Instituta Batut Verica Jovanović.\nKada je u pitanju testiranje, prema podacima koji oni raspolažu, u Srbiji je testirano više od devet hiljada osoba, objašnjava ko „spada“ u te brojeve.\n„Tu se nalaze i osobe koje su kontrolno testirane i za putovanje i ponovljeno testirane“, rekla je Jovanovićeva.